Ҳам тадбиркор, ҳам спортчи — Джизакский новостной сайт\nҲам тадбиркор, ҳам спортчи\n28.09.2019 by Жиззах Янгиликлари\n«Ҳар бир оила — тадбиркор», «Ёшлар — келажагимиз» давлат дастурлари доирасида ҳавотоғлик 71 нафар, Шодлик маҳалласидан 60 нафар, Янгиобод шаҳарчасининг 84 нафар оила ва ташаббускор ёшларига банклардан имтиёзли кредитлар ажратилди.\nТуманимизда сўнгги йилларда асаларичилик, қуёнчилик, чорвачилик, паррандачиликни ривожлантириш мақсадида ёшлар томонидан бир қатор лойиҳалар амалга оширилмоқда. Камол Қўлдошев, Иброҳим Бобоев, Элдор Маҳкамов, Зокир Қосимов, Эҳсон Ҳотамбоев сингари ёш тадбиркорлар оилавий бизнесни йўлга қўйишди. Натижада 100 га яқин маҳалла ёшларининг бандлиги таъминланди.\nҲудудимизда янги ташкил этилган тикувчилик ва ип-калава ишлаб чиқариш бирлашмаларининг фаолият кўрсатиши билан 300 га яқин ёш оилалар, хотин-қизлар иш ўрнига эга бўлишди. Узумчилик, боғдорчилик, иссиқхона ташкил этишда ҳам ёшлар истиқболли лойиҳаларни амалга оширишни режалаштиришган.\nУюшмаган маҳалла ёшларининг бўш вақтини мазмунли ўтказиш мақ-садида яқинда «Баландчақир» маҳалла фуқаролар йиғинида футбол мусобақаси ташкил қилинди. Туман «Маҳалла» жамғармаси, Ёшлар иттифоқи туман кенгаши ташаббуси билан ўтказилган турнирда 100 дан зиёд ёшлар ғолиблик учун яшил майдонга чиқишди. Якунда майдон эгалари биринчи, Янгиобод шаҳарчаси ёшлари иккинчи, совотликлар учинчи ўринни эгаллашди.\nМусобақа сўнгида фаол ёшларга ҳомийларнинг совғалари топширилди.\nЯнгиобод туман кенгаши раисининг ўринбосари.\nPrevМаҳалланинг шижоатли ёшлари\nNextЦветущий оазис в центре Голодностепья


15:50 / 22.10.2018 15227\nМосква Вашингтондан Қўшма Штатлар президенти Дональд Трампнинг АҚШ Ўрта ва кичик масофаларга мўлжалланган ракеталар тўғрисидаги битимдан (ЎКМР) чиқиши ҳақидаги баёноти бўйича изоҳ кутмоқда. Бу ҳақда Россия ташқи ишлар вазири Сергей Лавров маълум қилди, деб хабар бермоқда ТАСС.\n«Мен ҳозирча АҚШ президенти қарорини кўрмадим, бу ҳақдаги тегишли баёнотларни эшитдим, - дея маълум қилди ТИВ раҳбари. - Ҳозир қаҳва қуйқумида башорат қилиш самарали эмас, биз америкалик ҳамкасбларимизнинг расмий изоҳини кутамиз».\nУнинг сўзларига кўра, АҚШ ҳозирча чиқиб кетиш бўйича расмий жараённи қўлламади, деб хабар беради РИА Новости. Россия битим бўйича ўз позициясини Вашингтондан маълумот олингач, «режалар эмас, балки аниқ қарорлардан келиб чиқиб» аниқлайди, дея қайд этиб ўтди Лавров.\nШунингдек, вазирнинг кўрсатишича, мулоқот профессионал тарзда олиб борилиши керак. Шу билан бирга, унинг таъкидлашича, ҳар қандай ҳаракат «қарама-қаршиликка учрайди, сабаби стратегик барқарорлик фақат тенглик асосида таъминланиши мумкин». «Бундай тенглик ҳамма шароитда сақланиб қолади. Биз глобал барқарорлик учун масъулмиз ва Қўшма Штатлар ўз масъулиятидан воз кечмаслигига умид қиламиз», - деди Лавров.\nЭслатиб ўтамиз, аввалроқ Америка Қўшма Штатларида Ўрта ва кичик масофадаги ракеталар бўйича битимдан воз кечиш таклиф қилинаётгани хабар берилганди. Бундай хатти-ҳаракатлар ҳақида президентнинг миллий хавфсизлик масалалари бўйича маслаҳатчиси Жон Болтон гапиряпти.


Япония атроф-муҳит вазири Коидзуми Синдзиро болага қараш учун таътилга чиқаётган мамлакатдаги илк вазир бўлади, деб ёзмоқда КП. У ва турмуш ўртоғи ... Такигава Кристель биринчи фарзандини кутишмоқда. Эътиборли жиҳати, Япония қонунчилигида декрет таътили ҳар икки жинс вакилларига кўзда тутилган ...\nпрокуратураси Япония Адлия собиқ вазири Кацуюки Каваи ва унинг турмуш ўртоғи, парламент депутати Анрининг уйини тинтув қилди, деб хабар берди «РИА Новости». Бунга ...\nпрезиденти Шавкат Мирзиёев Бирлашган Араб Амирликлари ва Японияга олий даражадаги ташрифлар якунида эришилган келишувларни амалга ... Бу ҳақда давлат раҳбарининг матбуот хизмати хабар бермоқда. БАА ва Япония – улкан инвестицион имкониятларга эга, жадал ривожланиш, модернизация ...\n«Toyota» компаниясини Хитойда нега жаримага тортишди?\nБундай хатти-ҳаракатларга Хитой бозорида йўл қўйилмайди.\nальянси собиқ раҳбари Карлос Гон Япониядан Ливанга қочиб кетгани ҳақида хабар бергандик. Гон Байрут (Ливан пойтахти)да ташкил этилган матбуот анжуманида ўзига нисбатан япон ... билан ҳам қўрқитган. Аммо Карлос Гон «қочиш режаси»ни очиқламади: «Япониядан қандай чиқиб кетганимни айтмайман, ҳолбуки, кўпчилигингиз шуни ...\nЯпония юкхонада қочаётган раҳбарларга қарши чора кўрди\nЯпония «Nissan» автоконцерни собиқ раҳбари Карлос Гоннинг чет элга махфий олиб чиқилиши муносабати билан мамлакатнинг тўртта йирик халқаро аэропортида ...\nNissan'нинг собиқ раҳбари Япониядан мусиқачилар қутисига бекиниб қочиб кетди\nкомпаниясининг собиқ раҳбари Карлос Гон Япониядан қочишга муваффақ бўлди. У молиявий фирибгарлик учун уй қамоғига олинган ва суд бўлиши кутилаётган эди. Хабар қилинишича, Карлос Гон ... қутисига бекитиб, олиб чиқиб кетган. Шундан сўнг Карлос Гон Япония провинцияларидан биридаги кичик аэропортга олиб келиниб, хусусий ...\nРеспубликаси президенти Шавкат Мирзиёевнинг Японияга расмий ташрифи доирасидаги тадбирлар якунланди, деб хабар бермоқда давлатимиз раҳбарининг матбуот хизмати. Икки томонлама учрашувлар ... Президент матбуот хизмати Давлатимиз раҳбари Токиода Япония Императори Нарухито, Бош вазир Синдзо Абэ, парламент раҳбарлари ...\nШавкат Мирзиёев ва Зироат Мирзиёева шарафига тантанали қабул ташкил этилди (фото)\nтадбирлар якунига етгач, Япония бош вазири Синдзо Абэ ва унинг рафиқаси Акиэ Абэ томонидан Ўзбекистон президенти Шавкат Мирзиёев ва унинг рафиқаси Зироат Мирзиёева шарафига ... Мирзиёева шарафига тантанали қабул маросими ташкил этилди. Тадбирда Япония ҳукумати, Япония парламентининг Ўзбекистон билан дўстлик лигаси, ...\nбўлди. Ўзбекистон Республикаси президенти Шавкат Мирзиёев ва Япония бош вазири Синдзо Абэ Ўзбекистон билан Япония ўртасидаги стратегик ... ахборот воситалари вакиллари учун баёнот берди. Давлатимиз раҳбари Япония билан кўп қиррали ва ўзаро манфаатли муносабатларни ривожлантириш ...


Қозоғистонда баъзи соҳалар ходимлари учун мажбурий вакцинация жорий этилди - Daryo\n12:15, 02.07.2021 8180\nҚозоғистонда баъзи соҳалар ходимлари учун мажбурий вакцинация жорий этилди\nҚозоғистонда бир қатор ташкилотлар ходимлари учун мажбурий вакцинация жорий қилинди. Бу ҳақда республиканинг бош санитария шифокори фармонига асосланиб, Tengrinews хабар берди.\nХабарга кўра, эмланмаганлар масофадан ишлашга ўтказилади. Агар ходим офисда ишлашни хоҳласа, у ҳафтада бир марта ПЗР-тестидан ўтиши шарт.\nДўконлар, кафелар ва ресторанлар, гўзаллик салонлари, фитнесс клублари, музейлар, театрлар, меҳмонхоналар, транспорт, соғлиқни сақлаш ва уй-жой коммунал хўжалиги ходимлари ҳам мажбурий вакцинациядан ўтказилади.\nУлар вакцинанинг биринчи компонентини 15 июлгача, иккинчисини 15 августгача олиши лозим. Тиббий жиҳатдан эмланиш тавсия этилмаганларга, шунингдек, сўнгги уч ой ичида COVID-19 дан тузалганларга вакцинация мажбурий эмас.\nАпрель ойида Қозоғистонда вазирликларда ишловчи мансабдор шахслари учун коронавирусга қарши мажбурий вакцинация жорий қилинганди: президент маъмуриятининг бош шифокори марказий давлат аппарати ходимларини «100 фоиз эмлаш тўғрисида» қарор қабул қилган. Эмланиш тавсия этилмаганлар ҳамда эмланмаганлар масофадан ишлашга кўчирилган. Ишхонага келиш учун эса улар ўз ҳисобидан ПЗР-тестидан ўтиши керак бўлган.\nҚозоғистонда коронавирусга қарши эмлаш «Спутник V» (Россия), маҳаллий ишлаб чиқарилган QazVac, шунингдек, Хитойнинг Hayat-Vax (БААдаги Sinopharm компаниясида ишлаб чиқарилади) ва CoronaVac (Sinovac) вакциналари ёрдамида амалга оширилмоқда.\nАввалроқ Қозоғистонда коронавирусга қарши мажбурий эмланишдан бош тортганларга жарима солиниши ҳақида хабар берилганди.\nНур-Султонда карантин кучайтирилди. Аввалроқ шаҳарда «ҳиндча» штамм тарқалгани маълум бўлган эди\nНур-Султонда карантин чекловлари яна кучайтирилди\n16:30, 05.05.2022 72294\n22:21, 27.04.2022 60385\n22:41, 29.04.2022 52152\n14:50 Бугун 274\n14:42 Бугун 1995\n14:10 Бугун 1806\n14:01 Бугун 3094\nНеймар Роналдунинг XXI асрдаги рекордини такрорлади\n14:16, 21.05.2022 74415\n23:17, 21.05.2022 62338\n20:13, 20.05.2022 51876\n18:44, 20.05.2022 50708


Евгeний Кочнев: "Агамуродовнинг мен ҳақимда айтганлари ёлғон" / CHAMPIONAT.asia\n18:19ЛаЛига. "Алавес" 15 дақиқа ичида ғалабадан айрилди 0 18:16Olamsport: Анвар Бойназаров Хитойдаги турнирда рингга чиқди, яна бир дзюдочимиз Гран-При совриндори ва бошқа хабарлар 0 18:09УЕФА молиявий фэйр-плей қоидаларини такомиллаштирмоқчи 1 18:00Катта можаро. Қатар канали ЖЧ-2022 учун ФИФАга 100 млн. евро тўлаган 12 17:12"Челси" Жекодан ташқари яна бир ҳужумчига даъвогарлик қилмоқда 7 16:43Умид Аҳмаджонов "Реал" собиқ футболчиси билан учрашди (+ФОТО) 29 16:33Футбол юлдузларининг имзоларини кўрганмисиз? (+ФОТО) 70 16:04Испанияда дарвозабон ўз туғилган кунида ҳужумга ўтмай гол урди (ВИДЕО) 8 15:51АПЛ клуби бош мураббийни истеъфога чиқарди 7 15:39Трансфер: "Челси" икки футболчи билан келишиб олди, энди клубни рози қилиш керак 8 15:29"Арсенал" ва "Боруссия" келиша олмаяпти 8 15:21Мутолаа учун. Александр Мостовой, "Шоҳ" лақабли" (давоми) 12 15:13Бугун намойиш этиладиган футболга оид кўрсатувлар жадвали (Setanta Sports, Спорт ТВ, Матч ТВ, Футбол ТВ) 18 15:00“Цементчи” таркибига икки нафар ҳимоячи қўшилди 8 14:53Санчес бугун тиббий кўрикдан ўтади 10\nЕвгeний Кочнев: "Агамуродовнинг мен ҳақимда айтганлари ёлғон"\n08 дек 12:29\nХабарингиз бор, мавсум якунида Тачмурад Агамуродов бошчилигидаги мураббийлар штаби "Бухоро" клубини тарк этди.\nМавсум якунлангандан сўнг Агамуродов берган интервьюсида жамоа ҳақида ўз фикрларини билдириб ўтган эди.\nБухорога ташриф давомида ушбу интервьюда номи тилга олинган футболчи Евгений Кочнев билан суҳбатлашдик.\n"Мана шу ҳолат бўйича мен ўзимни фикримни айтадиган бўлсам, албатта вақт кўрсатади ва ҳаммаси аён бўлади. Кетма-кет охирги тўрт муваффақиятсиз учрашув борасида ҳам ўз фикрини билдириб ўтмагани қизиқ бўлибди. Бу борада мухлислар ҳам аллақачон билиб бўлди. Бир кун келиб ҳаммаси ҳақида айтиб ўтаман, лекин ҳозир вақти эмас. Мен ўзим ҳақимда айтадиган бўлсам, бу гаплар асосга эга эмас ва ҳеч қачон кимдандир мадад кутмайман. Мен ўзимга ишонаман."\n"Бу мураббий вақтида ҳеч бир маҳаллий ёшларимиз тушмади. Мен билан бир вақтда олий лигада ўйнаб келган Шаҳзод Сулаймонов, Азизбек Муратов каби футболчиларни мавсум бошида майдонга тушиб келдик. Кейинчалик эса ҳеч қачон майдонда тушмади ва мавсум охиригача захира ўриндиғидан жой олди. Бу борада фақат менда шундай ҳолат бўлгани йўқку."\n"Билмадим балки мураббий ёшларни ўйинидан қониқмагандир. Муносабат борасида бир нарса айтишга ожизман" - дея ўз фикрларини билдириб ўтади Евгений Кочнев championat.asia сайтига берган интервьюсида.


Обама Франция президенти сайловларида Макронни қўллаб-қувватламоқда\n20:32 / 04.05.2017\nАҚШнинг собиқ президенти Барак Обама французларни Франция президенти сайловларининг 7 майда ўтадиган якуний босқичида Эмманюэль Макронга овоз беришга чақирди. Обаманинг тегишли видеомурожаатини Макроннинг ўзи твиттердаги саҳифасида жойлаштирди.\n"Мен Франциядаги барча дўстларим сиз муваффақият қозонишингиз учун қанчалик қайғураётганимни билишларини истайман. Мен шунингдек сизни олдинга Эмманюэль Макрон олиб боришини қўллаб-қувватлашимни билишингизни истайман", деб мурожаат қилган францияликларга Обама.\nОбама шунингдек Макрон билан унинг ҳаракати ва Франция келажаги ҳақида гаплашганини айтган. Обаманинг айтишича, Франциядаги сайловлар мамлакатнинг келажаги учун жуда муҳимдир. "Франциянинг муваффақияти бутун дунё учун муҳимдир", деб айтган Обама.\n"У француз халқининг порлоқ келажаги учун жон куйдиради ва одамларнинг қўрқуви эмас, умидига таянади", деб қўшимча қилган Обама Макроннинг рақиби Марин Ле Пеннинг сўзларига киноя қилиб.\nФранция Барак Обама Эмманюэль Макрон


Муҳаммад Ошиқ Илоҳий Ал-Барний Ал-Маданий: Биррул Волидайн ва Хуқуқума - цена и характеристики, купить в Ташкенте (Артикул: 22NIB33) - Tovar.uz\nМуҳаммад Ошиқ Илоҳий Ал-Барний Ал-Маданий: Биррул Волидайн ва Хуқуқума\nМуҳаммад Ошиқ Илоҳий Ал-Барний Ал-Маданий: Биррул Волидайн ва Хуқуқума в Ташкенте\nАртикул: 22NIB33 В наличии\n46 000 UZS/шт.\nПодробное описание: Муҳаммад Ошиқ Илоҳий Ал-Барний Ал-Маданий: Биррул Волидайн ва Хуқуқума\nТаржимон: Саидхон қори Ҳакимжон Махсум\nИнсоннинг бу дунёда ҳам охиратда ҳам бахтли ёки некбахт бўлишининг сабабларидан бири ота-онанинг розилигидир. Расулуллоҳ соллаллоҳу алайҳи васаллам ҳам бир ҳадисларида: "У иккиси сенинг жаннатинг ёки жаҳаннаминг", деганлар. Бу китобда муаллиф роҳимаҳуллоҳ ота-онанинг ҳақлари, уларга яхшилик ва эҳсон қилишнинг фазилати, уларга оқ бўлиш ва силаи раҳмни узишнинг ёмон оқибатларини Қуръони карим оятлари, ҳадиси шарифлар ва саҳобалар сўзларини шарҳлаб, далил келтириш орқали зикр қилган. Китобни мутолаа қилган сари инсон қалбида ота онасига бўлган муносабатларини ичидан бир таҳлил қилиб чиқади. Ўзининг дунё ва охиратдаги мақомини белгилайди. Тўғри хулосалар чиқариб, саодатманд фарзандлар қаторига киришга ҳаракат қилади.\nМодель: Биррул Волидайн ва Хуқуқума


МАДАНИЯТСИЗЛИКНИ АХЛАТ ҚУТИСИГА ТАШЛАНГ, ИЖТИМОИЙ ТАРМОҚҚА ЭМАС! » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » МАДАНИЯТСИЗЛИКНИ АХЛАТ ҚУТИСИГА ТАШЛАНГ, ИЖТИМОИЙ ТАРМОҚҚА ЭМАС!\nМАДАНИЯТСИЗЛИКНИ АХЛАТ ҚУТИСИГА ТАШЛАНГ, ИЖТИМОИЙ ТАРМОҚҚА ЭМАС!\n14-05-2020 18:47 Navoiy shahri\nШу кунларда ижтимоий тармоқлар орқали йўланаётган турли мазмундаги мурожаатларга тез-тез дуч келамиз. Уларнинг аксарияти, одамларнинг муаммоларини ўзида ифода этгани боис, тегишли масъуллар томонидан атрофлича ўрганиб чиқилиб, бартараф этилади ва муносабат билдирилади.\nАммо масаланинг иккинчи томони ҳам борки, ундан асло кўз юмиб бўлмайди. Айрим ижтимоий тармоқларда эълон қилинаётган видео ёки фото шаклдаги мурожаатни кўриб, кишининг энсаси қотади. Нима эмиш, "Кўча бурилишида икки челак ахлат тўкилган, масъуллар қаерга қараяпти, буни қачон бартараф этишади”, деган мазмундаги мурожаатлардан дилингиз хира тортади. Шу пайт қалбида озгина ватанпарварлик туйғуси бўлган, шу юрт, шу замин учун фидокорона меҳнат қилаётган, маънавиятли, маданиятли инсон бу мурожаатни кўриб, мурожаат эгасининг "отасига раҳмат” дейиши аниқ. Мурожаат қилиш ҳуқуқимиз бор, аммо шу ўринда бурчларимизни ҳам асло унутишга ҳаққимиз йўқ.\nАхир биз маданиятда дунёга намуна бўлган, ўзимизнинг маънавиятимиз билан жаҳон тамаддунига муносиб ҳисса қўшган аждодларнинг авлодимиз-ку. Қачонгача, кўзга кўринмас, бир дақиқада бартараф этиш мумкин бўлган салбий ҳолатларни бутун дунёга "кўз-кўз” қиламиз?\nИкки челак ахлатни тўрт томонидан айланиб, тасвирга олиб, унга вақт ажратиб, ижтимоий тармоқларга жойлаштирганча кетадиган вақт давомида, шуни ўша мурожаатчини ўзи ҳам виждон амри билан олиб ташласа, асло маданиятсизлик бўлмасди. Халқимизда одобни беодобдан ўрган, деган гап бор.\nРақамларга эътибор қаратдиган бўлсак, биргина Навоий шаҳрида 600 дан ортиқ чиқинди ташлаш қутилари мавжуд. Мўъжазгина шаҳарда шунча қути бўла туриб, фуқароларимизнинг кўчага маиший чиқиндиларни ташлаётганини ҳазм қила олмайсан, киши. Шу ахлатни ҳеч ким кўрмади, деган қабилда махсус жойга ташлашга эриниб, бир бурчакка улоқтириб кетаётган фуқароларимиз наҳотки, Худодан қўрқмаса. Республикада энг озода шаҳар мақомига эга шаҳримиз кўркини бузишга ҳисса қўшаётганини тушмаса, англаб етмаса. Кимдир бу иши хато эканлигини айтишини кутиш ёки жарима қўллашдан сўнг тўғри йўл танлаш - бу ҳақиқий маданиятли кишининг иши эмас, назаримда.\nБиз юриш, туришимиз билан ҳамиша, ҳар жойда намунамиз, дея фахрланамиз. Лекин бундай дилхираликлар ибратимизга соя солмаяптими? Хонадонимизда тўпланган чиқиндини махсус жойга ташлаш учун топшириқ ёки қандайдир буйруқ эмас, озгина ҳавсала керак, холос. Баъзан ахлатларни оқар сувга ташлаётган фуқароларимизни кўриб қалбимиз янада ранжийди. Ахир ота-боболаримиз сувга тупуриш гуноҳ, дея беҳудага айтмаганлар. Ёки бугун бу ҳикматлар унут бўлдими?\nАслида ҳар биримиз ўзимизнинг маданиятимиз билан биринчи навбатда фарзандларимизга намуна бўлимишимиз керак. Қуш уясида кўрганини қилади. Сизнинг уйдаги тутимингиз фарзандингизнинг кўчадаги ҳатти-ҳаракатида ўзини намоён этади. Шу боис, уларни тўғри тарбияласак, эртага бугун парваришлаган ниҳолимиз ўзининг ширин мевасини беради. Бўлмаса акси бўлиши мумкин.\nКўча маданияти. Бу нима? Бизнинг кўча-куйда, жамоат жойида ўзимизни тутишимиз. Қўлимиздаги тамаки қолдиғини махсус жойга эмас, ҳохлаган ҳудудга ташлаб кетаверсак, носимизни дуч келган жойга туфласак, гигиена воситаларини атрофга улоқтирсак, унда қандай қилиб шаҳримиз тозалиги ва озодалигини таъминлай оламиз.\nШаҳримизнинг гўзаллиги ва саранжомлиги ҳар биримизга боғлиқ. Шу боис, қайсидир кичкина муаммо билан оламга жар солишдан олдин, шуни жойида ҳал этиш чораларини кўрайлик. Бизга бу муаммони ҳеч ким четдан келиб қилиб бермайди. Аксинча, ўзимиз ҳамжиҳатлигимиз ва бирдамлигимиз билан бу муаммоларни ҳал этамиз.\nҚишнинг совуғию жазирама иссиқ кунларида ҳам тозаликни таъминлаш учун жонбозлик кўрсатаётган ободонлаштириш ходимларининг меҳнатини қадрига етайлик.\nБарчамиз маданиятимиз билан бетакрор шаҳримиз орасталигига ҳисса қўшайлик. Албатта, бу бизнинг қўлимиздан келади...\nРАСМИЙ МУНОСАБАТ: ЙЎЛНИНГ ЧЎККАН ҚИСМИ ҚИСҚА МУДДАТДА БАР ...\nБИЗ ТАДБИРКОРЛАР ЎЗИМИЗНИНГ ҲИММАТИМИЗ, ТАШАББУСИМИЗ БИЛАН БАРЧАГА НА ...


Дунёдаги энг яхши кайнона насиҳати\nБўлимлар: ҲИДОЯТ САРИ\nБир замонлар жуда оқила адолатли аёл бўлган экан. У аёлни икки ўғил фарзанди бўлган экан. Аёл фарзандлари ҳаққига улар тўғилиши биланоқ жуда кўп дуо қилар экан. Уларга солиҳа умр йўлдошлари келишини, келинлари уйини фаришталарига айланишини орзу қиларкан.\nУ йиллар давомида бўлажак келинлари билан илк учрашувга алоҳида тайёргарлик кўрибди. Орадан йиллар ўтиб фарзандлари улғайишибди ва катта ўғли оила қурибди. Туйнинг эртасига аёл келинини ҳузурига чорлаб шундай дебди:\n— Қизим, бугундан бошлаб кўзимни нурини сизга омонат қилиб топшираман. Уни йиллар давомида асрадим ва бугун тушуниб етдимки уни айнан сиз учун асрадим. Бугундан бошлаб уни сизга топшираман. Мен унинг онасиман, у учун энг азиз инсонман. Унга умрим давомида қўлимдан келган барча яхшиликларни қилдим. Умримни қурбон қилдим. Нима учун биласизми?!\nКелин жимгина ерга караб бош ирғади.\nҲаётда якка-ю ягона ниятим, жигарбандимни бахтли бўлиши эди. Уни бир умр бахтли бўлишини дуо қилдим ва ўзим уни бахтсизлигига сабабчи бўлишдан паноҳ сўрадим.\nМен узбек аёлиман.\nКим у ўзбек аёли?\nҚаерда номи тилга олинган ўзбекни?\nҚуръондами ё ҳадисда?\nАллоҳ учун фақат бир тоифа аёллар бор! Улар МУСЛИМА аёллар.\nХоҳ ўзбек, хоҳ оврупа, хоҳ шарқ аёллари бўлсин Аллоҳдан паноҳ топгувчилар бу, муслималар!\nМуслима аёл қандай бўлади?\nМуслима ўзи учун фақат Қуръон ва ҳадисни дастур қилиб олади. На минг йиллик урф-одатлар, на одамларни гапи уни бошқара олмайди.\nШу йиллар давомида ҳаётда адашмаслик учун, озми-кўпми яхшилардан ўрнак олишга интилдим. Кўп нарсалардан бохабар бўлдим. Йиллар давомидаги изланишларим натижаси шуни кўрсатди-ки, ҳеч бир Қуръон ёки ҳадисда аёл қайнона-қайнотасига хизмат қилсин, уларни бахтли қилиш аёлни бурчи, қозон-товоқ, кир-чирдан боши чиқмасин, доим қайнонани чизган чизиғидан чиқмасин. Қайнонасини "рози қиламан" деб, эри билан ораси бузилсин деб, ёзилмаган экан. Аксинча Эр, Эр ва яна Эр хаққи деб ёзилган экан. Шундай экан сиз бу уйга мен учунмас эрингиз учун келдингиз. Ягона ва асосий вазифангиз Эрингизни бахтли қилиб, Одобли ва имонли зурриёдларни етиштиришдир.\nБу йўлда сизга ҳеч ким ва ҳеч нарса тўсқинлик қилмаслиги шарт.\nЭнди қайнона ва қайнотага келсак, улар ҳеч жойда тилга олинмаганлигидан шу аён бўладики, ундай инсонлар бу ҳаётда йўқ!\nБу дунёда фақат ОТА ВА ОНА мавжуд. Қайнона ва қайнота бу ота ва она демакдур. Яъни сиз уларга ота ва онангизга қандай муносабатда бўлганингиз каби муносабатда бўлишингиз керак.\nҚайси фарзанд ота-онасига мажбурлик ё иложсизликдан хизмат қилади?\nҚайси фарзанд ота-онасини беҳурмат қилади?\nАксинча ҳар бир фарзанд ота-онасини меҳр билан парваришлайди. Қалбида битмас муҳаббат билан хизматига шай туради. Албатта мен солиҳ, охиратини уйловчи фарзандларни назарда тутяпман, Қизпошшам.\nШуни билингки, мен йиллар давомида сизсиз яшадим. Доим ўзимга ва Аллоҳга суяндим. Менга сизни хизматларингиз чикори. Мен бу ишларни умр бўйи бажардим бундан кейин хам бажара олишимга шубҳангиз бўлмасин.\nСиз бу уйга менга эмас, ўғлимга хизмат қилишга келдингиз ва фикр-хаёлингиз боламда бўлсин. "Қайнонамдан балога қоламан" деб фикрингизни мен билан банд қилманг. Бирон ишга рухсат олмоқчи бўлсангиз аввало эрингиздан олинг, У сизни ҳожангиз.\nСизга фақат бир нарсани эслатиб ўтмоқчиман. Биз эрингизни энг яқин инсонларимиз. Инсон бир инсонни чин дилдан севса у севадиган ва қадрлайдиган ҳамма нарсани севади. Мана шу асл Муҳаббат. Эрингизга шундай муҳаббат қўйингки уни кўрадиган кўзларига айланинг. Ҳар гал у сизга қараганида ўзи севадиган жамиийки жонзоту маҳлуқларга муҳаббатни кўрсин. Бу унда сизга нисбатан янада кучли муҳаббат уйғотади. Ич-ичидан сиздан рози бўлади.\nБордию, у сизни у севган нарсаларни қадрламаслигингизни сезса муҳаббати дарз кетади. Унинг яқинларига Аллоҳ розилиги учун чин меҳр ва ҳурмат билан муомала қилинг.\nБизларни мажбуран эмас, Аллоҳ розилиги учун ҳурмат қилиб қадрланг.


ЖССТ коронавирус Ухан лабораториясидан тарқалиб кетган бўлиши мумкинлигини маълум қилди - EFFECT.UZ\n. 08:19 | 14.08.2021\nЖССТ эксперти коронавирус Ухан лабораториясидан тарқалиб кетган бўлиши мумкинлигини маълум қилди. Бу ҳақда “Zamon” хабар бермоқда.\nКоронавирус пандемияси бошланган шаҳар — Уханда 2021 йилнинг январида текширув ўтказган Жаҳон Соғлиқни сақлаш ташкилоти экспертлари гуруҳи раҳбари Питер Энберек коронавирус Ухандаги биолиогик лабораториядан тарқалиб кетган бўлиши мумкинлигини инкор этмади.\nОлимнинг сўзларига кўра, “Covid-19”нинг илк бемори лаборатория ходими бўлган ва унга касаллик кўршапалакдан дала тадқиқоти пайтида ёки бевосита лабораториянинг ичида юққан бўлиши мумкин. Энберек бу тахмин тўлиқ тасдиқланмаган, лекин уни буткул инкор этиб ҳам бўлмайди, деган.\nБундан аввал британиялик экспертлар гуруҳи коронавируснинг “делъта” штамми оммавий иммунитет шаклланишига қаршилик қилишини айтиб ўтган эди.\nTeglar:JSST, Коронавирус, Ухань, Хитой\nАҚШ Афғонистонга 3 мингга яқин қўшин киритади\nЎзбекистонда саксовул экувчи учта робот ясаш учун 35 минг доллар берилган\nХитойда содир бўлган сув тошқини кўплаб одамлар «ёстиғини қурутди»\nАҚШ Тайванни Хитойга «совға» қилмоқчи


Болалар ўртасида аллергик касалликлар нега кўпаймоқда? — Республика Илмий Ихтисослаштирилган Аллергология Маркази\nБолалар ўртасида аллергик касалликлар нега кўпаймоқда?\nБугун дунё аҳолисининг ҳар 2-3 нафаридан бири шу дардга чалинган. Кимлардир гулларнинг ёқимли ифоридан баҳра ололмаса, баъзилар уй ҳайвонларидан узоқроқ юришга мажбур. Яна айримлар эса қайсидир ноз-неъматларни тановвул қилиши мумкин эмас.\nАммо касалликнинг оғир шаклларида бемор ҳаёти хавф остида қолиши ҳам сир эмас. Янаям хавотирли жиҳати, бу хасталик кейинги пайтларда болалар ўртасида кўпаймоқда.\nБунинг сабаб ва оқибатлари, профилактика ва даволаш йўллари хусусида Республика илмий ихтисослаштирилган аллергология маркази директори, тиббиёт фанлари доктори, профессор Илмира Разикова билан суҳбатлашдик.\nРеспублика Илмий Ихтисослаштрилган Аллергология маркази директори профессор: Разикова Илмира Садуллаевна\n— Авваллари бу турдаги хасталикларга ҳар доим ҳам тўғри ташхис қўйиш имкони бўлмаган, — дейди И. Разикова. — Президентимизнинг 2018 йил 11 майдаги “Аллергик касалликларни профилактика қилиш, уларга ташхис қўйиш ва даволашни тубдан такомиллаштириш чора-тадбирлари тўғрисида”ги қароридан сўнг ушбу соҳа “қайтадан туғилди”. Шу ҳужжат ижроси доирасида 2019 йилда марказимиз мутахассислари ва бирламчи бўғин тиббиёт ходимлари кўмагида 18 ёшгача бўлган болалар ўртасида аллергик касалликларни эрта аниқлаш бўйича бепул акция ўтказилди.\nБунинг натижасида мавжуд вазият хавотирли экани маълум бўлди. ЖССТ маълумотларига кўра, дунёда аллергик касалликларга чалинганларнинг 12 фоизгача қисмини болалар ташкил этади. Бизда эса бу кўрсаткич қарийб 2 баробар юқори, 21,4 фоизга тенглиги аниқланган.\nБундан ташқари, гиподиагностика, яъни нафас сиқиш хуружлари бўлган кўплаб ўғил-қизларга “обструктив бронхит” сингари нотўғри ташхислар қўйилгани, устига-устак, ота-оналари томонидан ўзбошимчалик билан антибиотиклар, гормонал препаратлар берилгани жажжи беморлар аҳволи ёмонлашишига сабаб бўлган.\nАллеркик касалликлар — наслий хасталик. Ота ёки онадан бирида аллергияга мойиллик бўлса, 20-40 фоиз, агар ҳар иккисида бўлса, 60-80 фоизгача ҳолатда фарзандига ўтиши аниқланган. Шу сабабли марказимизда ҳозир атопия генларининг молекуляр генетик ва молекуляр аллергологик диагностикасини ўрганиш ҳамда касалликларнинг профилактика тизимини шакллантириш устида илмий иш олиб боряпмиз. Ушбу лойиҳамизга Инновацион ривожланиш вазирлиги томонидан 2 миллиард сўмга яқин грант маблағи ажратилган. Ўйлайманки, бу илмий изланиш ҳадемай ўз амалий натижасини беради.\nРеспублика Илмий Ихтисослаштирилган Аллергология маркази лабораторияси мудири Йўлдошев Шобахром\nБундан ташқари, болаларда сут ва сут маҳсулотлари, тухум, ёнғоқ мойи, апельсин, шоколад, печенье, ерёнғоқ, соя, помидор, балиқ, буғдой сингари маҳсулотлар, турли консервант ва ранг берувчиларга бой ичимликлар, соуслар, музқаймоқ, печенье сингари озиқ-овқатлар, қолаверса, синтетик либослар ҳам аллергик реакциялар келтириб чиқариши аниқланган.\nҚайт қилиш, таомланишдан бош тортиш, ичак санчиқлари, ич кетиши, секин эт олиш, тумов, аксириш, нафас ва йўтал пайтида хуштаксимон товушлар, қайталанувчи бронхитлар, давомли ва доимий йўтал, теридаги тошмалар, таъсирчанлик, уйқу бузилиши, ғамгинлик, бош оғриғи каби симптомлар аллергик касаллик белгилари бўлиши мумкин. Албатта, бунга аллерголог шифокор томонидан ташхис қўйилади.\nРеспублика Илмий Ихтисослаштирилган Аллергология маркази мажлислар залидаги мажлис\nҲозир болалар аллергологияси соҳасида муаммоларимиз ҳам бор. Халқаро экспертлар тавсиясига кўра, ҳар 50 минг нафар ўғил-қизга 1 нафар болалар аллергологи тўғри келиши керак. Бироқ мамлакатимиз бўйича бундай мутахассислар сони бор-йўғи 38 нафарни ташкил этяпти. Оқибатда жойларда уларнинг вазифасини кўп ҳолларда пульмонолог шифокорлар бажариб келишмоқда.\nАна шундай хатоликларни бартараф этиш мақсадида марказимиз ва унинг вилоятлардаги филиалларида нафақат катталар, балки чақалоқ ва болаларни ҳам даволашни йўлга қўйдик. Соҳани малакали кадрлар билан таъминлаш мақсадида ёш мутахассисларимиз Австрия, Россия, Қозоғистон каби давлатларда билим ва тажриба орттириб қайтишмоқда. Ўз навбатида, аллергологларимизни марказимиз қошида очилган малака ошириш курсларида ўқитяпмиз.\nРеспублика Илмий Ихтисослаштирилган Аллергология маркази лабораториясидаги мухокама\nЎйлашимча, келгусида Тошкент тиббиёт академиясида магистратура босқичида аллергология ва клиник иммунология йўналиши бўйича кадрлар тайёрлашни қайта йўлга қўйиш ҳамда клиник ординатура учун ажратиладиган квоталар сонини ошириш зарур. Бу Ўзбекистонда аллергик касалликларнинг олдини олиш ва уларни даволаш самарадорлигини оширишга хизмат қилади.\nПредыдущий: Предыдущая запись: Аллергик касалликлар янги усулда аниқланмоқда!\nСледующий: Следующая запись: Аллергенларни аниқлаймиз!


18 октябрдан бошлаб, бозор ва савдо расталарида гўшт нархи 60 минг сўмгача нархланмоқда. Аммо лаҳм ва сара гўшт турлари савдода йўқ, шунингдек, айрим нуқталарда раста остидан савдо қилиш бошланган.\nАйни пайтда прокуратура органлари ходимлари ҳамда туман сектор раҳбарлари бозордаги нарх-навони барқарорлаштириш мақсадида фаол ўрганишлар бошлангани хабар қилинмоқда.\n16 октябрь куни президент Шавкат Мирзиёев раислигида озиқ-овқат хавфсизлигини таъминлаш ва ички бозорда нарх-наво барқарорлигини сақлаш чора-тадбирлари юзасидан ўтказилган видеоселектор йиғилишида нарх-наво барқарорлигини сақлаш масалалари атрофлича муҳокама қилинганди.\n«Бугундан барча чораларни кўриб, амалдаги тизимни ўзгартирмасак, эртага қиш ва баҳор ойларида қийин бўлади. Озиқ-овқат маҳсулотларини кўпайтириб, бозордаги нарх-навони арзон қилсак, одамларни, айниқса, кам таъминланганларни рози қила оламиз», — деган Шавкат Мирзиёев.\nТошкент шаҳар прокуратурасининг Kun.uz’га маълум қилишича, видеоселекторда берилган топшириқлар ижросини таъминлаш мақсадида шаҳарнинг турли нуқталарида 11 турдаги озиқ-овқат ва қишлоқ хўжалиги маҳсулотлари савдосига ихтисослашган 13та ярмарка ташкил этилди. Шунингдек, аҳоли яшаш жойига яқин ҳудудларда ярмарка филиаллари ташкил этилиши назарда тутилган.\nБундан ташқари, йирик савдо тармоқлари ва марказий деҳқон бозор растасида ҳам гўшт нархи 60 минг сўмгача белгиланган. Аммо уларда сара ва лаҳм гўшт сотувга қўйилмаган. Ваҳоланки, 17 октябрга қадар расталарда 70-85 минг сўм нарх оралиғида сара ва лаҳм гўшт сотилганди. Бозор ва тармоқ маъмуриятлари мазкур ҳолат юзасидан расман изоҳ бермади.\nKun.uz мухбирининг 19 октябрдаги мустақил кузатуви ва ўрганишидан маълум бўлдики, ярмаркада харид ҳажми чекланган. Масалан, бир нафар харидорга ярмарка нархида кўп ҳажмда маҳсулот сотилмаяпти. Шунингдек, таклиф этилаётган ўсимлик ёғи ва гўшт бўйича кенг танлов имконияти мавжуд эмас.\nРеспубликанинг айрим туман ва шаҳарларида гўшт нархи 60 минг сўмдан қуйида бўлган ва ушбу нарх ҳали ўзгармагани кузатилди. Kun.uz мухбирининг билдиришича, Самарқанд вилояти Ургут тумани марказий деҳқон бозоридаги савдо дўконларида гўшт нархи ўртача 55 минг сўм этиб белгиланган.\nФермер Иззат Муталовнинг Kun.uz’га билдиришича, куз мавсуми бошланиши билан Тошкент бозорларида расмийларнинг нарх-навони ўрганиш важи билан ўтказган тадбирлари гўшт нархи ошишига қисман таъсир қилди.\n«Бу психологик эффект ёки бозорнинг муносабати дейилади. Маълумки, мамлакатимиздаги мол-қўйнинг асосий қисми аҳоли хонадонида боқилади. Чекка ҳудудларда аҳоли бўш маблағини мол-қўйга тикиб, ҳайвон боқади ва сотади. Назорат тадбирлари бошланганини гўшт етказиб берувчилар салбий қабул қилди ҳамда вазият барқарорлашгунча мол-қўйни сўймади. Оқибатда қисқа муддатда гўшт тақчиллиги кузатилди ва нарх ошди. Демак, давлатнинг иқтисодиётга бу кўринишда аралашувига бозор ўзича жавоб қилишини инобатга олиш керак», — дейди у.\nМолиячи Отабек Бакиров гарчи гўшт нархини назоратга олиш чора-тадбирлари тез орада ўтиб кетишига умид боғласа-да, ўтган муддат ўз таъсирини ўтказмай қолмаслигини айтиб ўтди: фермерлар, таъминотчилар, савдо тармоқлари ва қассоблар айни йўқотишлар ва келажакда ҳам эҳтимолий рискларини гўшт нархига қўшади.\nKun.uz билан суҳбатлашган қассобнинг билдиришича, чорва учун ем нархи ошиши, ер йўқлиги, наслчилик ва бўрдоқичиликдаги муаммолар, солиқ ва бошқа тўловларнинг юқори ставкада белгилангани гўшт нархига таъсир қилади.\n«Масалан, импорт ўсимлик ёғига ҚҚС бекор қилиниши билан маҳаллий ишлаб чиқарувчига зарур хомашёдан қўшилган қиймат солиғи олиниши чорва ва паррандачиликда ҳам акс-садо беряпти. Негаки, ёғ-мой ишлаб чиқарувчилар кунгабоқар қолдиқларини (шрот) чорва ва паррандачилик фермаларига сотади. Айни пайтда шрот нархи ошиб кетиши мумкин, буни товуқ гўшти, тухум ва чорва гўштига бевосита таъсири бор. Импорт қилинаётган шрот нархи ҳам шунга монанд ўсади», — дея вазиятни изоҳлади қассоб.\nГўшт нархида тебранишлар пайдо бўлганига қарамай, тухум ва ўсимлик ёғи нархи эркин бозорда ўсиб боряпти. Масалан, тухумнинг бир донаси пойтахтдаги савдо дўконлари тармоғида 1650 сўмгача, Сурхондарё вилояти Денов туманида 2 минг сўмгача баҳоланган. Бунга паррандачалик фермалари 1 октябрдан буён ҚҚС имтиёзидан маҳрум бўлгани ва шрот нархи ўсиб кетиши билан изоҳланяпти.


19:50 / 01.11.2017\nАйни кунларда Испаниядан Украинагача, Шотландиядан Шимолий Италияга қадар кенгликда ёйилган Европа Иттифоқида нотаниш инқирозни кузатиш мумкин. У ҳам бўлса этник жамоаларнинг ўз тақдирини мустақил белгилаш борасида фикрини эркин ифода этишидир. Шунингдек, бу мустақиллик сари қадам қўйган «давлатлар» демократия ҳавосидан нафас олмасидан, «ҳудудий яхлитлик» юзасидан бўғилмоқда.\nАна шундай сценарий Боснияда ҳам юз берганди. Хорижий экспертлар, сиёсатшунос, таҳлилчилар 1995 йилдаги Босния урушининг тақдирини «ички портлаш билан якун»ланишини тахмин қилган. 2002 ва 2006 йилларда Босния «Олий вакили» лавозимида фаолият юритган инглиз сиёсатчиси Пэдди Эшдаун ҳам «мамлакатни сепаратизм кайфияти қамраб олганидан хавфсираётгани»ни билдирган. Аммо буларнинг ҳеч қайси бири юз бермади. Нега?\nУрушда Боснияда истиқомат қилувчи серб, хорват ва мусулмон боснияклар бир-бирига қаршилантириб қўйилди. Собиқ Югославия парчалангач, мазкур давлат шаклланиб, мустақил сиёсий иродасини билдиришини эълон қилди. Айни пайтда Сербия ва Хорватиянинг ҳар бирида «Буюк Сербия», «Буюк Хорватия» каби тарихий орзуларини амалга ошириш истаги уйғонди. Аммо уруш якунида эришилган келишув мураккаб вазиятдан мамлакат қандай ўтиб кетиши лозимлигини кўрсатиб берди.\nУнга кўра, президентлар (ҳа, 3 нафар президент) серб, хорват ва мусулмон боснияк миллатига мансуб бўлиши лозим ва 8 ойлик муҳлатда бошқарув Прездиум раислиги лавозими улар орасида ўзгаради. Мамлакат иккита этник омилга кўра ташкил топган бирликлардан иборат, шунингдек, битта Брcко автономияси ҳам мавжуд.\nИкки маъмуриятдан бирида аҳолисининг кўпчилиги серблардан ташкил топган Српска бўлса, иккинчиси боснияк ва хорватлар таъсирида бўлган Федерация ҳисобланади. Ана шу Федерациянинг таркибида 10та кантон (маҳаллий маъмурий бирлик) бўлиб, уларнинг ҳар бирини алоҳида Бош вазирлар бошқаради. Боснияда бешта президент ва жуда кўп Бош вазирни учратиш мумкин, бу юртда асосийси лавозим ва мақом эмас. Швецарияда бўлгани каби, бу юртда сайловлар тақсимот удумларига таянади.\nАна шундай қийин ҳолатда, Босния ва Герцеговина ўз мустақиллиги, ҳудудий яхлитлигини сақлаб қолишга эришди.\nСербия Босния ва Герцеговина


Ассалому алайкум. Бугунги ваъзни қўшиқ билан бошласам.\nМард йигит меҳмонга кўксини очиб\nномардни меҳмондан қочишин гўринг…\nБу қўшиқ матнини 18-асрда Қорақум чўлларида яшаган шоир Маҳтумқули ëзган. Ўша пайтда ҳар 400 километрда битта ўтов бўлгани боис, меҳмонни уйга киритмасангиз, чўлда бўрию шоқолга ем бўлиши тайин эди. Меҳмонхона деган нарсаям йўқ эди. Одамларнинг А нуқтадан Б нуқтага шунчаки боришга вақтиям йўқ эди. Энди 21-асрга, яъни бугунги кунга қайтсак.\nУйда ўтирибсиз. Олдиндан белгилаган режаларингиз бор. Бу режада меҳмон кутиш йўқ. Аммо кимдир эшик тақиллатиб келади. Узоқроқ қариндош (сизга ë хотинга). Ëки таниш. Бутун режадаги ишларни тўхтатиб, уни меҳмон қилишга киришасиз.\nБаъзан бу ҳолат табиий офатни эслатади (совутгич бўш). Ҳамма тўрт томонга югуриб, кутилмаган меҳмон дастурхони учун егулик келтиришга эвакуация қилинади. Меҳмон ҳам ўтирибди имтиҳон олувчи домла назари билан дастурхонга қараб. Ўтирасиз ва меҳмоннинг келиш сабаби нималигини билмайсиз. У киши ўтириб Путинни мақтайди.\nҚимматчиликни қарғаб, “Иттифоқ пайтида анақа эди, бунақа эди”, деб алжирайди. Кейин сизнинг қиëфангиздаги савол назарини кўриб мақолу матал айтади – “дийдор ғанимат”. “Бир хабар олай шу укамдан дедим-да”.\nСуюқдан кейин қуюқ. Ундан кейин қовун-тарвуз. Банан-киви. Охирида чой билан тортни еган меҳмон кетай демайди.\nСиз эҳтимолий фалокатни режага кирита бошлайсиз (дейлик сиз 3 хонали уйда яшайсиз). Мабодо бу одам уйда ëтиб қоладиган бўлса, ким қаерда ухлайди ва ҳоказо. Бирдан меҳмон муддаога ўтади.\n1-вариант: Бизнес қилаëтган эдим, дастмоясига 1000 доллар қарз беринг, қайтармасан онам хотиним бўлсин.\n2-вариант: Сизнинг номингизга кредит олсам (машина, уй ва ҳоказо учун).\n3-вариант: Кредитни ўзим оламан, сиз кафил бўлинг (бошқа вариантлар бўлса ëзинглар).\nСиз бир амаллаб рад этасиз. У тўнғиллаб, кетиш тадоригини кўради. Такси чақирасиз ëки қўшни олиб бориб ташлаб келади бу чақирилмаган меҳмонни.\nБаъзан меҳмон шунчаки паразит мақсад билан келган бўлади. Ейди, ичади, кекиради, ўсиради. Бемаза, сийқа гапларни айтади. Узоқ қариндош бўлгани боис ҳақим бор, деб ўйлайди. Сиз ҳам тишни тишга қўйиб чидайсиз.\nБу меҳмондорчилик ортидан миллат учун бирор фойдали нарса ҳосил бўлмайди.\nВақт, ресурс кетади. Уйдаги болаларнинг режими, тинчи бузилади.\nМеҳмон кутиш ва меҳмонга бориш бизни ортга тортадурғон иллатлардан бири.\n“Меҳмон отангдан улуғ” қабилидаги мақолларни чиқиндихонага ташлаб юборинглар.\nБу гапни рассомнинг тузи, ақлнинг кўзи, деб билаверинг.\ndata-title="РТдан ваъз: Меҳмон кутиш одати ҳақида" data-description="
Ассалому алайкум. Бугунги ваъзни қўшиқ билан бошласам.

Мард йигит меҳмонга кўксини очиб
номардни меҳмондан қочишин гўринг…

Бу қўшиқ матнини 18-асрда Қорақум ..." data-image="https://eltuz.com/wp-content/uploads/2019/03/rasm42355.jpg" data-url="https://eltuz.com/kundalik/209323/" data-services="facebook,odnoklassniki,twitter,telegram" data-counter="ig">


«ЎН КУНЛИК ҲОКИМЛАР» НИМАЛАР БИЛАН БАНД - AUZ.UZ\nВилоят ҳокимининг ўринбосарларидан 7 нафари, туман ва шаҳар ҳокимлари ва уларнинг ўринбосарлари вазифасига ўн кун муддатга ёшлардан вакиллар тайинланди.\nШунингдек, халқ депутатлари вилоят, туман ва шаҳар Кенгашлари депутатларининг ҳар бирига лидер ёшлардан вакиллар бириктирилди. Вилоят раҳбари ёш раҳбарларга фаолияти, вазифаларини тушунтириб ўтди ва уларни фаолларга таништирди. Уларбошланғич иш режалар билан таништирилиб, хизмат машиналари билан таъминландилар.\nИЗБОСКАН ТУМАНИ: ЁШ ҲОКИМ ТУМАНДА ИЖТИМОИЙ-ИҚТИСОДИЙ СОҲАЛАРДА АМАЛГА ОШИРИЛАЁТГАН ИШЛАР БИЛАН ЯҚИНДАН ТАНИШДИ\nИзбоскан туманида ҳам ёш ҳоким Исломбек Шарипов 10 кунлик иш фаолиятини бошлади. Биринчи кунда туманда ижтимоий-иқтисодий соҳаларда амалга оширилаётган ишлар билан яқиндан танишди. Жараёнда тумандаги 37-умумий ўрта таълим мактабидаги иситиш тизимининг муаммосини ўрганди. Ёш раҳбар Урганжи маҳалласида янги фаолият бошлаётган “Контех-21” МЧЖда бўлиб, ишчиларга яратилаётган шароитлар ҳамда ҳудудда амалга оширилаётган ишларга эътибор қаратди.\nЁш ҳоким иш кунининг иккинчи кунида Куйганёр-Избоскан, Избоскан-Маданият катта йўлида қишлоқ хўжалиги, йўлларни таъмирлаш борасида олиб борилаётган ишларга эътибор қаратди. Мутасаддиларга ишларни сифатли амалга ошириш юзасидан кўрсатма ва топшириқлар берди.\nСектор раҳбарлари билан мулоқотда худуддаги муаммоларни бартараф этиш юзасидаги режалар билан танишди. Жараёнда Бештерак маҳалласидаги 832 нафар ўқувчи таълим ва тарбия олаётган 7-умумий ўрта таълим мактабида бўлиб, юқори синф ўқувчилари билансуҳбатлашди. Мулоқотда ёш раҳбар Ўзбекистон Республикаси Президенти Шавкат Мирзиёевнинг Олий Мажлисга муржаатномаси, унинг моҳияти ва ҳукуматимиз томонидан ёшларга берилаётган имкониятлар хусусида фикр-мулоҳазлар билдирди. Ўқувчиларнинг қизиқишларига эътибор қаратиб, уларга яратилган шароитларни ўрганди. Ўқувчилар томнидан спорт залининг фаолиятини мунтазам йўлга қўйиш, компьютер хонасини қўшимча ахборот технологиялари таъминлаш борасидаги таклифлари инобатга олинди. Шунингдек, тумандаги 6-умумий ўрта таълим мактабида ҳам бўлиб, ўқувчилар илм-маърифат олишга чорлаб, очиқ мулоқот ўтказди.\nАНДИЖОН ШАҲРИ: ЁНҒИН ХОДИСАЛАРИНИ АНДИЖОН ШАҲАР ҲОКИМИ ШАХСАН ЎЗИ ЎРГАНДИ\nАндижон шаҳрининг марказий кўчаларидан бири "Миллий тикланиш" кўчаси 11-б уйда жойлашган кўп қаватли бинодаги "English life" ўқув марказининг иккинчи қаватида иситиш мосламаси ёқиқ қолдирилиб, эътиборсизлик оқибатида соат чамаси 20:26да ёнғин келиб чиққан. Соат 20:30да ўт ўчирувчилар етиб келган, 20:54да ёнғин бутунлай бартараф этилган. Тафсилотлар билан Андижон шаҳрининг ёш ҳокими Ҳабибуллохон Солиев шахсан ўрганар экан, мутассаддилардан ходиса юзасидан воқеа тафсилотлари билан танишди.\nУнга кўра,ёнғин истиш мосламаси ёқиқ ҳолда қолдирилиб, розетка қизиши оқибатида деворга ўрнатилган декор қопламаси эриб, ёниб кетган. Ўрганиш натижаларига кўра, бинонинг 40 кв. метр қисми зарар кўрган. Ходиса натижасидажабрланганлар йўқ. Ҳозирда, моддий зарар ҳисоблаб чиқилмоқда.\nҲурматли хамюртлар, огоҳ бўлинг! Биргина эътиборсизлик ва шошқалоқлик оқибатида ўзингизга ва ўзгаларнинг мол-мулкига моддий зарар кўришига сабабчи бўлиб қолманг.\nБАЛИҚЧИ ТУМАНИ: "МАРД ЎҒЛОН" ДАВЛАТ МУКОФОТИ СОҲИБИ БАЛИҚЧИ ТУМАНИ ҲОКИМИ\nВилоят ҳокими Балиқчи туманидаги ободонлаштириш ишлари,қишлоқ хўжалигида ҳозирги кундаги олиб борилиши зарур бўлган ишлар, жамоат ташкилотларининг ҳамкорлиги, айниқса Яраштириш комиссиялари билан биргаликда оилавий низоларни бартараф этишда уларнинг ўрни ва аҳамияти, барча жабҳаларда туман марказидан тортиб, то чекка қишлоқларигача барчадауйғониш кайфияти бўлиши зарурлиги тўғрисида топшириқларни берди. Бу борада яна бир борёш раҳбарларнинг ёнида туришга ваъда берди. Вилоятимиз ҳокими ҳар бир туманнинг мутасадди бўлган раҳбарларитуман учун фидоийлик билан ишлайдиган давр келганлиги, ёшлар учун бу борада қандай ёрдам зарур бўлса тайёр эканлигини уқтириб ўтди.\nБалиқчи тумани ҳокими Шаҳризод Мусабоев: - ҳокимлик вазифаси шундай эканки, илоҳий куч-қувват берилар экан,халқимизнинг розилиги йўлидагиулкан масъулият ортидан хаттоки уйқу ҳам қочиб кетар экан.\nҲокимликларнинг матбуот хизматлари кўмагида тайёрланди.


Бахту саодат манзилига чорлов | "Адолат" СДП\nБахту саодат манзилига чорлов\nДавлатимиз раҳбарининг Олий Мажлисга Мурожаатномасини катта ҳаяжонда тингладим. Унда жорий йилга “Илм-маърифат ва рақамли иқтисодиётни ривожлантириш йили”, деб ном бериш таклифи илгари сурилди. Амалга ошириш лозим бўлган аниқ вазифаларни белгилаб берилди. Ҳаёлимдан инсон доимо илму маърифатга интилиб яшаши керак, деган фикрлар ўтди.\nПрезидентимизнинг тарихий аҳамият касб этган маърузасида турли соҳалар фаолияти кенг таҳлил қилиниб, учраётган муаммолар, уларни ҳал қилиш йўллари аниқ-равшан белгилаб берилди. Мурожаатномада кўтарилган масалалар, белгилаб берилган устувор вазифалар ўзининг мазмун-моҳиятига кўра халқимизнинг турмуш даражаси ва сифатини оширишга хизмат қилиши шубҳасиз.\nШуни алоҳида таъкидлаш жоизки, Президентимиз томонидан жорий йилни “Илм-маърифат ва рақамли иқтисодиётни ривожлантириш йили” деб эълон қилиниши халқимизни руҳлантириб юборди. Чунки давлатимиз раҳбари таъкидлаганидек, барчамиз жипслашиб, тинимсиз ўқиб-ўргансак, ишимизни мукаммал ва унумли бажарсак, замонавий билимларни эгаллаб, ўзимизни аямасдан олдинга интилсак, албатта, ҳаётимиз ва жамиятимиз ўзгаради.\nМурожаатда таъкидланганидек, бу йилдан бошлаб, тарихимизда илк бора 6 ёшли болаларни мактабга тайёрлаш тизими жорий қилинади. Бунга бюджетдан 130 миллиард сўм ажратилиб, бу жараёнда хусусий мактабгача таълим муассасалари ҳам бевосита иштирок этиши киши борки, эртамиз бугунимизданда ёрқинроқ бўлишига ишонч хосил қилади.\nБоиси, жорий йилда бюджетдан ажратиладиган қарийб 2 триллион сўм маблағ ҳисобидан 36 та янги мактаб қурилиб, 211 таси капитал таъмирланадиган бўлди. Шу билан биргаликда педагогик маҳорат ва малака даражасига эга бўлган, ўз ишида аниқ натижаларга эришган ўқитувчиларга юқори маош тўлаш тизимини жорий этилиши эса соҳа фидойилари учун ўзига хос рағбат бўлиши шубҳасиз.\nЖорий ўқув йилидан бошлаб эса мутлақо янги профессионал таълим тизими йўлга қўйилиб, 340 та касб-ҳунар мактаби, 147 та коллеж ва 143 та техникум ташкил этилишининг аҳамиятини соҳа мутахассислари яхши тушунади. Бу албатта жамиятимиз тараққиётини янада тезлаштиришга қодир бўлган кадрлар сонини ошишига олиб келади.\nПрезидентимиз маърузасида илгари сураётган вазифалар, ташаббуслар таълим-тарбия тизимида ҳам ёрқин саҳифаларни очилиши ҳақида ўйлаганда қувончимиз икки карра ортиб кетади. Ўқитувчиларимиз мавқеини ошириш мақсадида амалга ошириладиган эзгу ишлар ишончимиз комилки, ҳар биримизни бахту саодат манзили сари дадил бошлаб бораверади. Шу маънода, бугун таълим-тарбия тизимига ҳар қачонгидан кўпроқ эътибор берилаётгани, учраётган айрим муаммоларини ўрганиш ва ҳал этиш, мактабларимизни моддий ва маънавий қўллаб-қувватлашга қаратилган ҳар қандай қадам бу ойдин ва бахтли ҳаёт сари ташланган одимдир.\nПартиямиз, парламент ва маҳаллий Кенгашлардаги 80 нафардан ортиқ депутатларимиз Мурожаатномада илгари сурилган ташаббус ва вазифаларни амалга оширишда масъулият ва фидойилик билан иш юритади. Чунки кўзланган эзгу ниятлар, белгиланган устувор вазифалар электоратимиз, халқимиз манфаатларига, яхши кунлари ва бахт-иқболига хизмат қилади.


Собиқ стипендиатлари учрашуви - Germaniya Tashqi ishlar vazirligi\n2019 yil bayramlari\nСобиқ стипендиатлари учрашуви\nГерманиянинг Тошкентдаги элчихонаси 2018 йил 01 июнь куни ДААД, Гёте институти, Иқтисодиёт ва энергетика федерал вазирлигининг раҳбар кадрларни тайёрлаш Дастури, Александр фон Гумбольд фонди ва бошқа ташкилотларнинг собиқ стипендиатлари учрашувини ташкил этади.\nУшбу тадбирда Сиз сохангизга оид долзарб масалалар ҳамда илм-фан ва иқтисодиётда Ўзбекистон-Германия ҳамкорлигининг ривожланиши бўйича дўстона муҳитда фикр алмашиш имкониятига эгасиз.\nБизнинг учрашув 01.06.2018 да Тошкентдаги “Пойтахт” Бизнес-Марказида бўлиб ўтади ва у “Инновациялар – битирувчилар учун талаб ва имкониятлар” мавзусига бағишланади. Учрашувда Германиядан келган меҳмонлар қатнашиб, муҳокамаларга ўз ҳиссасини қўшадилар.\nТадбир якунида Германия элчиҳонасида қабул маросими бўлиб ўтади ва унга фан-таълим, иқтисодиёт ва сиёсатдан юқори мартабали меҳмонларнинг ташрифи кутилмоқда.\nЙўл ҳаражатлари (келиш-кетиш) ва икки кунлик (31.05 - 02.06) меҳмонҳона харажатлари Германия элчиҳонаси томонидан қопланади.\nЎзаро алоқаларни мустаҳкамлаш мақсадида 2 июнь куни Чимён тоғларига саёҳатга таклиф этамиз. Бироқ саёҳат билан боғлиқ ҳаражатлар ташкилотчилар томонидан қопланмайди, иштирокчилар буни ўзлари тўлаши керак бўлади. Саёҳатда иштирок этиш ихтиёрийдир.\nСиздан иловада қилинган шаклни тўлдириб, 27 апрелгача қуйидаги манзилга юборишингизни сўраймиз: ku-102@tasc.auswaertiges-amt.de\nТадбир иштирокчилари сони чекланганлиги сабабли, Сизга таклифномани фақат рўйхатдан ўтганингиздан кейин жўнатишимиз мумкин.\n"Madaniyat, ta’lim va ilm-fan" sahifasiga qaytish\n© 1995 – 2019 Germaniya Tashqi ishlar vazirligi


Осиё Кубоги. Жанубий Корея ва Австралиянинг юриши чорак финалда тўхтади\n26 Янв 2019 2202\nКеча чорак финалнинг қолган икки ўйини ҳам ўтказилди. Биринчи учрашувда Қатар терма жамоаси Жанубий Корея билан беллашди ва кутилмаганда 1:0 ҳисобида ғалаба қозонди. Ўйиндаги ягона голга Абдулазиз Ҳатим муаллифлик қилди. 79-дақиқада унинг узоқ масофадан йўллаган кучли зарбасини кореяликлар дарвозабони қайтара олмади. Қатарликлар ярим финалда.\nИккинчи учрашувда БАА терма жамоаси мусобақанинг амалдаги ғолиби Австралия билан беллашди. Бу учрашувда ҳам мухлислар битта гол кўришди холос. 68-дақиқада австралиялик ҳимоячи тўпни ўз дарвозабонига оширишда хатога йўл қўйди. БАА ҳужумчиси Али Мабхут тўпни эгаллаб олди ва дарвозабонни алдаб ўтиб ўйиндаги ягона голни киритди, 1:0.\nЭнди мусобақа мезбонлари ярим финалда Қатар билан куч синашади.\nБунгача Япония ва Эрон ярим финал йўлланмасини ҳал қилганди. Бу икки терма жамоа ярим финалда ўзаро ўйнайди.\nЯрим финал ўйинлари қуйидаги саналарда бўлиб ўтади:\nЯпония – Эрон (19:00)\nҚатар – БАА (19:00)


Онажон, сиз учун туҳфа! – HURRIYAT\nОнажон, сиз учун туҳфа!\n8 oy oldin Behzod 266\nТанловларда иштирок этишга қизиқмаганман, аввало, ўзимни муносиб кўрмаганман арзийман дейишга. Танлов мақсадида ҳам қалам тутмаганман. Қалб амрим ва вазифамни сидқидилдан бажариш асосий ниятим бўлган. Вақтимни тадбирлардан кўра ўрганишга сарфлагим келарди. Ҳозир ҳам шундай.\nБироқ она сифатида фарзандларимни ютуғидан суюнгач, бу нечоғли ҳузур, қувват беришини англай бошладим, онаизоримнинг сўзларини кўп хотирлайдиган бўлдим: “Болам, сен ҳам телевизорларда чиқсанг ё конкурсларда қатнашсанг кўриб турардик”. (Ўшанда айтардимки: “Э онажон, уларнинг нимаси қизиқ, менга ўз ишим ёқади, халқ билса бўлди-да”. Ростдан ҳам ишлаб келаётган соҳам, газетчиликнинг сокин ҳавоси, камтарона аммо машаққатли меҳнати чанқоғимни босиб турар, роҳат олар эдим).\nХуллас фарзандларим суюнтиргани ва суюнганим сари онаизоримнинг сўзлари қулоғимда кўпроқ жаранглайдиган бўлди ва уларни хурсанд қилиш истаги ортди. Ва онажоним, дадажоним учун қадам ташладим! Ажабки, улар ва устозларимнинг дуоси ўлароқ – “Энг улуғ, энг азиз” республика анъанавий танловида босма ОАВ ходимларининг журналистик ишлари йўналиши бўйича 1-ўрин насиб этди. Мустақиллигимизнинг 30 йиллигига бағишлаб ташкил этилган танловнинг бундай номланиши ҳам бежиз эмас. Чунки мустақиллик, озодлик ўзбек матбуотининг тамал тошини қўйган намояндаларимиз, қатағон қурбонлари Абдулла Қодирий, Беҳбудий, Фитрат каби улуғ аждодларимизнинг орзуси эди, шу орзулари учун маърифатсизлар томонидан тазйиққа учрадилар. Мен матбуот ходими сифатида ҳар гал қўлимга қалам олганимда ана шу маърифатпарварларимизнинг давомчилари эканимни ҳис қиламан, ёлғондан нари, виждон амри билан ижодга шўнғийман. Шукрки, бу эътиқодим мени улуғ Ўзбекистонимизнинг азиз байрамида муносиблар қаторига олиб чиқди. Бу муносиблик қаламга, сўзга, эътиқодига суянган барча ҳамкасбларим учун ҳамда уларни тарбиялаб вояга етказган ота-оналар, тўғри йўл кўрсатган устозлар учун рағбат ва ишончдир…\nТақдирлов пайтида, саҳнада кўп чиройли манзаралар, қувончли лаҳзалар бўлди. Менинг кўзимга эса буларнинг ортидан онажонимнинг кулиб турган чеҳраси ўтаверди, қалбим бундан қанчалар завқланганини билсангиз эди! Бу мукофотим сиз ва дадажонимни қувонтириб, умрингизга умр қўшса, мен бахтиёрман онажон!\n“XXI asr” газетаси мухбири,\n“Энг улуғ, энг азиз” республика анъанавий танлови Босма ОАВ ходимларининг журналистик ишлари йўналиши бўйича\nЖасорат ва меҳр\n— “Энг улуғ, энг азиз” республика кўрик- танловида ғолибликка муносиб топилганимдан жуда ҳам мамнунман. Бу жамоамизга бўлган эътироф, десам муболаға бўлмайди. Чунки унда “Замон” ахборот дастури ҳар бир аъзосининг меҳнати бор. Техник ходимлардан тортиб, бошловчиларгача.\nУшбу танловга асосан танқидий, таҳлилий руҳдаги материалларимни топширган эдим. Сўнгги вақтларда Халқ қабулхоналари билан ишладим. Аҳоли мурожаатларини ўрганиб, ҳали журналистлар қиладиган иш кўплигининг гувоҳи бўлдим. Чин маънода бугун журналистлар халқ билан ҳукумат ўртасида кўприк вазифасини бажаряпти.\nБиз тележурналистлар кўчага чиқдикми, қўлимизда микрофон борми, одамлар ёнимизга келади. Дардини, муаммоларини айтади. Бу нимани билдиради? Бу албатта одамларнинг журналистларга бўлган ишончини билдиради. Мана шу ишонч биз журналистларга куч беради. Ўзимизга бўлган ишончни, ўз ишимизга бўлган меҳрни оширади. Янада ғайрат билан ишлай бошлаймиз.\nТўғрисини айтадиган бўлсам, шу 4-5 йил ичида журналистика соҳасида жуда катта ўзгаришлар бўлди. Аввал журналистларда журъат етишмасди. Ҳозирда ҳар бир журналистда катта жасорат пайдо бўлди десам хато бўлмайди. Бугунги кун журналистлари “тепа”дан келадиган буйруқлардан қўрқмайди. Ўзининг эркин позициясини билдира олади. У ҳақиқий маънода, “Тўртинчи ҳокимият”га айланиб улгурди. Бу ҳам бўлса Президентимизнинг биз журналистларга бўлган ишончи, қўллаб-қувватлаши туфайлидир.\n“Энг улуғ, энг азиз” танлови биз ёш журналистларга албатта масъулият юклайди. Бизга ишонч билдирилди дегани бу. Биз Янги Ўзбекистонда содир бўлаётган воқеаларни бугунги кун аудиториясига тезкор, холис ва аниқ етказишда янада шаҳдам қадамлар билан давом этамиз. Ҳаттоки, куни кеча давлатимиз раҳбари ўз нутқларида журналистлар ҳақида гапирар экан, улар менинг ҳимоямда, энг яқин дўстларим, деганида ҳар бир ҳамкасбимизнинг қалбида фахр ва ифтиҳор туйғусини уйғотган бўлса ажаб эмас. Шу қатори менда ҳам. Шунда танишларимга “Ана Президентимиз ҳам биз томонда…” дея ғурурланиб қўйдим…\nБиз Янги Ўзбекистоннинг янги журналистларимиз. Биз юртимиздаги ислоҳотларни, бунёдкорлик ишларини ёритиш баробарида турли хил соҳаларда ривожланишимизга тўсқинлик қилаётган муаммоларни ёритишдан қўрқмаймиз. Ва бу билан ўз вазифамизни ҳам бажарган бўламиз. Халқ олдида ҳам, давлатимиз олдида ҳам! Шу билан Ватанимиз ривожланишида озми-кўпми ўз ҳиссамизни қўшиб борамиз.\nБу каби мукофотлар эса янада тезкор,тинимсиз чарчоқ билмасдан ўз вазифамизни сидқидилдан адо этишга чорлайди. Ижодий илҳом ҳам бағишлайди. Демак, бугунги кун журналистикасида ўз ўрнимизга эга эканлигимизни ҳам кўрсатади.\n“Севимли” телеканали мухбири,\nТелевидение ва радио ижодкорларининг материаллари учун номинацияси\nPrevious “Энг улуғ, энг азиз” анъанавий танлов ғолиблари\nNext Элга танитган танлов


Расман: АИ-80 маркали бензин нархи арзонлашди - Zamin.uz\n23:55 / 03.05.2020\nЖорий йилнинг 3 май кунидан Ўзбекистонда АИ-80 маркали бензин нархи арзонлади. Энергетика вазирлиги ахборот хизматининг маълум қилишича, айни пайтда бундай маркадаги бензин нархи 1 литри учун 4000 сўм сотилмоқда.\nТаъкидланишича, президент Шавкат Мирзиёев томонидан 2020 йилнинг 4 апрел куни “Нефть-газ тармоғининг молиявий барқарорлигини ошириш бўйича биринчи навбатдаги чора-тадбирлар тўғрисида”ги қарор имзоланган эди.\nМавзкур қарорга мувофиқ 1 майдан эътиборан АИ-80 маркали автомобиль бензини ва дизель ёқилғиси (шу жумладан ЭКО маркали дизель ёқилғиси) чакана нархларини давлат томонидан тартибга солиш бекор қилинди. Шунингдек, нефтни қайта ишлаш заводлари томонидан АИ-80 маркали автомобиль бензини ва дизель ёқилғиси фақат биржа савдолари орқали сотилиши белгилаб қўйилди. “Замин” янгиликларини “Youtube”да кузатиб боринг\nҚўшилган қиймат солиғи бензин нархи ошишига олиб келадими?


АМАЛИЙ ФАОЛИЯТ ДАВОМ ЭТАДИ » Кармана овози\nКармана овози » СИЁСАТ » АМАЛИЙ ФАОЛИЯТ ДАВОМ ЭТАДИ\nАМАЛИЙ ФАОЛИЯТ ДАВОМ ЭТАДИ\nБулим: СИЁСАТ 18-01-2018, 12:33\nМаҳалламиз аҳолиси ҳамжиҳат, меҳнаткаш, тадбиркор, ёшлари билимдон, ҳунарманд, қизлари чевар, кексалари дуогўй. Улар барча соҳаларда пешқадам.\nҲудудимизда иккита умумий ўрта таълим мактаби, тўртта фермер хўжалиги фаолият юритади. Ўтган йилларда ҳам, 2017 йилда ҳам ушбу фермер хўжаликлари давлатга ғалла ва пахта топшириш шартнома режасини ортиғи билан бажаришди.\nЎтган "Халқ билан мулоқот ва инсон манфаатлари йили”да маҳалламиз аҳолисини ўйлантираётган муаммоларнинг ечимини топиш ва ҳал этишда туман ҳокимлигининг кўмаги катта бўлди.\nТуман ҳокими, сектор раҳбари Ф. Умаров маҳалламиз хонадонларида бўлиб, аҳолининг турмуш шароити, эҳтиёжлари, ободонлаштириш ишлари билан яқиндан танишдилар. Уларга зарур тавсиялар, маслаҳатлар, моддий ва маънавий кўмак берилди.\nУмумхалқ байрамларида кам таъминланган, жисмоний имкониятлари чекланган, ижтимоий ҳимояга муҳтож оилаларга амалий ёрдам кўрсатилди. Қурилиш материаллари етказилиб, таъмирталаб хонадонлар таъмирланди. Бир нафар биринчи гуруҳ ногиронига янги уй ажратиш учун тавсия берилди.\nМаҳалламиз котибаси Ҳикоят Толипованинг "Ўзбекистон Конституциясига 25 йил” эсдалик нишони билан мукофотланганлиги барча маҳалладошларимизни, ҳамқишлоқларимизни ғоят тўлқинлантириб юборди.\nАна шундай эзгу ишлар учун туманимиз ҳокими, сектор раҳбари Ф. Умаровга чексиз миннатдорчилик билдирамиз.\nЯнги йилни янги орзу-умидлар, улкан мақсад ва режалар билан кутиб олдик. Янги — 2018 йилда ҳам астойдил меҳнат қиламиз. Ишончимиз комилки, маҳалламиз бундан ҳам обод бўлади, Ватанимиз янада гуллаб яшнайди.\nДеггарон МФЙ хотин-қизлар\nбилан ишлаш комиссияси раиси.\nСЕКТОР РАҲБАРЛАРИНИНГ ҲИСОБОТЛАРИ ТИНГЛАНДИ\nЯқинда халқ депутатлари Кармана тумани Кенгашининг навбатдан ташқари қирқ иккинчи сессияси бўлиб ўтди. Уни Кенгаш раиси Ф. Умаров бошқариб борди....\nЎКСИК КЎНГИЛЛАР ШУКРОНАСИ\n"Халқ билан мулоқот ва инсон манфаатлари йили”нинг ҳар бир куни маҳалламиз аҳолиси учун ҳам ғоят мазмунли ўтмоқда....\nМУСОБАҚАЛАР ДАВОМ ЭТАДИ\nҲар йили июнь мамлакатимизда гиёҳвандликка қарши курашиш ойлиги сифатида нишонланади....\nАМАЛИЙ ИШЛАР САРИ\nЎзбекистон Республикаси Президенти Шавкат Мирзиёевнинг Асосий Қонунимиз қабул қилинган куннинг 24 йиллиги муносабати билан ўтган тантанали тадбирдаги маърузаси маҳаллаларимизда ҳам батафсил...


ФАРҒОНАЛИК ЮКСАК ИСТЕЪДОД СОҲИБАСИ - UzTV New York, Inc.\nФАРҒОНАЛИК ЮКСАК ИСТЕЪДОД СОҲИБАСИ\n03/26/2017 | Filed under: CULTURE,SOCIETY,UZ TV NEWS | Posted by: admin\nЎзбекистонда миллий мусиқа санъатини янада равнақ топтириш, санъатсевар болаларни ҳар томонлама қўллаб-қувватлаш, иқтидорини юзага чиқариши учун муносиб шарт-шароит яратилмоқда ва бу эътибор ўз мевасини бераяпти.\nЁш иқтидор соҳибларини аниқлаш ва қўллаб-қувватлаш, уларни юксак ижодий парвозлар сари руҳлантириш борасида амалга оширилаётган бундай кенг кўламли ишлар самарасида ўғил-қизларимиз нуфузли халқаро кўрик-танловлар ҳамда мусиқа ва санъат фестивалларида юксак натижаларни қўлга киритиб, Ўзбекистон ёшлари ҳеч кимдан кам эмаслиги ва ҳеч қачон кам бўлмаслигини намоён этмоқда.\nФарғона вилояти Марғилон шаҳридаги 8-болалар мусиқа ва санъати мактабининг халқ чолғулари ва анъанавий хонандалик йўналишида таҳсил олаётган Розияхон Комилжонова улардан бири.\nРозияхон Комилжонова айни пайтда 12 ёшда бўлса-да, бироқ шу кунгача бир қатор нуфузли халқаро танловларда қатнашиб, фахрли ўринларни эгаллади. Ота-онасининг қўллаб-қувватлаши, устозларининг берган таълим-тарбияси, тинимсиз меҳнат ўз мевасини бериб, ютуқлар бир-бирига уланаверди.\nУ дастлаб 2015 йилда 10 ёшида “Камалак юлдузлари – 2015” Республика болалар ижодиёти фестивали қатнашиб, Гран-при соҳибаси бўлди. Қолаверса, мамлакатимизда ўтказилаётган “Ягонасан, муқаддас Ватан! – 2016” Республика кўрик-танлови унинг ижодий қирраларининг янги уфқларини очиб берди. Ушбу танловда қатнашган Розияхон II-ўринни эгаллади. Шунингдек, шу йили “Академик ва эстрада ижрочилиги” Республика кўрик-танловида ҳам ғолибликни қўлга киритгани Р.Комилжоновага халқаро танловларда қатнашиш эшикларини очиб берди. 2016 йил 15-16 октябрь кунлари Озарбайжон пойтахти Боку шаҳрида бўлиб ўтган “Муғом” 8-Халқаро болалар фестивалида қатнашиб, фахрли 1- ўринни эгаллади.\n2017 йил 17-21 март кунлари эса Россия Федерациясининг Қозон шаҳрида бўлиб ўтган “Живой родник” Халқаро кўрик-танловида 1-ўринни эгаллаб, Гран прига лойиқ кўрилди.\nОддий мактаб боласи дунёнинг энг истеъдодли мусиқачилари қаторида эътироф этилишини илгари тасаввур ҳам қилиб бўлмасди! Ҳа, бу, мамлакатимизда билимли, юксак ижодий-интеллектуал салоҳиятли ва маънавиятли, ҳар жиҳатдан соғлом авлодни вояга етказиш юзасидан амалга оширилаётган кенг кўламли ишларнинг амалий ифодасидир.


ИнтерФУТБОЛ :: Нимчорак финал: фавқулодда ўктам ўйинлар\nНимчорак финал: фавқулодда ўктам ўйинлар\nАстрономия фани билимдонларига яхши маълумки, бепоён галактикалар дунёсида 2та, 3та, ҳаттоки, 10та қуёш порлаб турадиган сайёралар ҳам мавжуд. Футбол дунёси, унинг ўзига хос сайёраси ҳам бу каби ғайритабиийликдан холи эмас. Унда сўнмас қуёшлар йўқ.\nБуюк Пеле, унинг ортидан Йохан Кройфф, Диего Марадона, Роналдо каби даҳолар кўрсатган бетакрор ўйинлар тарихга айланди. Бугун футбол сайёрасида Лионель Месси ва Криштиану Роналду қуёши порлаб турибди. Ҳозирча, албатта.\nЧунончи, бу икки қуёшнинг бундан 2-3 йил аввал кўзларни қамаштирган ёрқин нурлари аста-секин қувватини йўқотмоқда. Факт шуки, ЖЧ-2018 нимчорак финали доирасидаги дастлабки 2та баҳс бу жараённи анчагина тезлаштириб юборди, гўё.\nТўғри, қарийб 10 йил давомида «Олтин тўп»ни бошқа бирор даъвогарга бермаган аргентиналик ва португалиялик даҳонинг даври тугаётгани хусусида мундиалдан олдинроқ фикр-мулоҳазалар билдирилганди. Аммо миллионлаб кўнгилларда «Месси ва Роналду даҳосига наҳотки, мундиал ғолиблиги насиб этмаса?!\nНаҳотки, иккиси ҳам Йохан Кройфф каби фаолиятини армон билан якунласа?! Йўқ, ҳар иккови бунга кўнмайди! Улар жаҳон чемпиони бўлиш учун охирги марта чинакамига курашадилар!» - қабилида шубҳа, гумон, илинж, умид ғужғон ўйнарди.\nТаъкидлаш жоиз, ҳар икки юлдуз чорак финал йўлланмаси йўлида борки имконларини ишга солди. Келинг, уларни ортиқча айбламайлик. Зеро, нимчорак финал учрашувида Роналду «Реал» эмас, балки Португалия термасида ўйнади, Месси эса «Барселона» эмас, аргентиналикларни майдонга бошлаб тушди.\nХорхе Сампаоли қўл остидаги Аргентина термаси Хосеп Гвардиола гуллатиб-яшнатган «Барселона», Фернанду Сантуш мураббийлигидаги Португалия дружинаси эса Зайниддин Зидан зафарларга бошлаган «Реал» бўлолмади. ЖЧ-2018, бетакрор Россия мундиали Месси ва Роналдусиз қолди.\nМундиал манзаралари кўркамлигини таъминлаётган икки қуёш бирдан сўнди. Бир он, бир лаҳза мундиалга қоронғулик чўмди, гўё. Чемпионат бир муддат ғариблашгандек туюлди барчанинг кўзига. Мундиал дунёси қандай воқеалар содир бўлганини англамай, маълум муддат тик қотди. Бир баҳя, холос.\nКейин ҳаммаси ўрнига тушди. Йўқ, футбол сайёраси ҳеч қачон қоронғулик қўйнида қолмайди. Килиан Мбаппе ва Поль Погба каби «офтобча»лар қуёш бўлмоқ орзусида футбол осмони узра чақнадилар. Лионель Месси, Анхель ди Мария, Серхио Агуэродек улкан юлдузлар уларнинг пойига тиз чўкишди.\nСалом, ёшлик ва янги давр, ғайрат ва тараққиёт тантанаси! Хайр, аламларни ичга ютиб, ўтмишга айланаётган ўктамлик, оғир-оғир қадам ташлаётган танти улканлик!\nМундиал дунёси шу зайл Лионель Месси ва Криштиану Роналду учун изтироб чекди. Айни чоғда ҳар иккисини юксак эҳтиром ила юпатди. Уларни оловли олқишлар оғушида майдондан кузатди. Бундан бошқача бўлиши тасаввурга сиғмайди.\nЁшлар кунида газетамиз мутасаддилари ташкиллаган байрам дастурхонида, Месси ва Роналду мағлубиятлари арафасида фахрий журналист, футбол билимдони Ёқубжон ака Дадажонов таъкидладилар: «Футболнинг 50 йиллик тарихи бизнинг авлод кўз ўнгида намоён.\nАввал Пеле ва Кройффни бир-бирига қиёслардик, кейинчалик эса Пеле ва Марадона иқтидорини солиштиришга кўникдик. Месси ва Роналду рақобати эса ҳаттоки, катта ва кичик авлодни бирдек ҳайратлантирди. Ҳар икки буюк истеъдодга, бу даҳоларни бизга туҳфа қилган футболга раҳмат!» Ҳамма шу пурмаъно сўзлар таъсирида телеэкран қаршисига шошилди.\nЯққол сезилдики, 30 ёшлик довонни ҳатлаган ва ҳатлаётган Месси, ди Мария, Агуэро томирларида қон кўпириб тошмади. Мбаппе ва Погба, Павар ва Эрнандес эса тутқич бермас тулпорлар каби тўп ортидан югуришди, беқиёс иштиёқ билан, ютоқиб-ютоқиб ҳужумга ташланишди. Уларни жиловлаб бўлмасди.\nЧунки ёшликнинг бу ҳайратбахш ғайратини Гризманн ва Жиру тажрибаси қўллаб-қувватлаётганди. Сампаоли айнан мана шундай ҳузурбахш қувноқликни топиб, жамоасига сингдиролмагани учун ўзини ҳам, клубларида суюкли саналган шогирдларини ҳам синдирди. Аргентина футболи юзини ерга қаратди.\nЕвро-2016да Ренато Сантуш деган йигитчага ишонч билдириб, тўғри йўл танлаган Сантуш эса бу сафар Роналдунинг икки ёнида қарийб 35 ёшни уриб қўйган Пепе ва Куарежмани кўрди. Оскар Табареснинг ҳамлалардан тоймас ва толмас жамоаси бу «қария»ларни бутун борлиғи билан қарши ҳужумларда жазолади.\nБошқача айтганда, Табарес португалиялик ҳамкасбини футболдаги энг оддий усулда алдади. «ПСЖ» билан ЕЧЛда эзилган Кавани эса имкониятдан фойдаланиб, шунчаки, яйради. У ҳам чарчоғини чиқариши керак эди ва шундай қилди.\nХуллас, нимчорак финалнинг даст-лабки икки баҳси мухлисларга беқиёс ҳайрат ва ҳаяжонларни туҳфа айлади. Бизни фақат бир жиҳат афсуслантирди. Сампаоли тополмаган тактик схема туфайли Дибала бутун потенциалини кўрсатолмади. Ишончимиз комилки, келажак Дибаланики! Муҳтарам мухлис!\nМазкур мулоҳазалар шу руҳда якунланиши, мақолани тезроқ таҳририятга етказишимиз керак эди. Бироқ нимчорак финалнинг 2-4-баҳсларини томоша қилмасдан бу ишга қўлимиз бормади. Ниҳоят, позитив фикрлар ўзини оқлади. Пешқўрғондан Қурбонали Йўлдошев «Мен нима дегандим!» - дея ҳайқирди телефон орқали.\nТелеэкранда эса қизиққон журналист Давид Махалин айиқдек бўкирди мислсиз қувонч билан. Автогол муаллифи - 38 ёшли Сергей Игнашевич бутун борлиғи билан Россия ҳимоясига отланди. Умуман, руслар жамоаси илк бор тушкунликка берилмай ўйнади, босимга бардош берди.\nШундай ўйнаш, кучли рақибни шу тахлит енгиш мумкин экан-ку. Охир-оқибат, Игорь Акинфеевнинг қўллари ва оёқлари Россия футболи учун самарали ишлади. Бизнинг футболимиз ҳам шу каби омад ва ғалабаларга лойиқ.\nДемак, шундай шукуҳли дамларни кутиб яшаймиз! Унгача эса Андрес Иньестани Испания терма жамоасидан биргаликда кузатамиз. Юқорида таърифланган икки қуёшдан кам бўлмаган одамийлик офтоби бўлиб футболда яшайди у.\nЭътиборлиси, нимчорак финалнинг 3-4-баҳслари дарвозабонлар ўртасидаги дуэлга айланиб кетди. Игорь Акинфеев испан Давид де Хеадан, хорват Даниэль Субашич эса Каспер Шмейхелдан устун. Оҳ-оҳ, қандай совуққонлик, қандай жасорат, қандай чаққонлик! Яшасин, дарвозабонлик эффекти!


Илёс адолатсизликка чидаб келган | Имонларига эргашинглар\nАСОСИЙ МАВЗУ Дунёни ўзгартирган уруш\nАСОСИЙ МАВЗУ Уруш ва азобларда айбдор бўлган шахс\nМУҚАДДАС КИТОБ ҲАЁТНИ ЎЗГАРТИРА ОЛАДИ «Ер юзида жаннат бўлиши ҳақидаги ваъда ҳаётимни ўзгартирди»\nЖУРНАЛХОНЛАРНИНГ САВОЛЛАРИ Нега Аллоҳ кучлилар заифларга зулм ўтказишларига йўл қўйяпти?\nИМОНЛАРИГА ЭРГАШИНГЛАР У адолатсизлика чидаб келган\n«Қўриқчи минораси» | Март 2014\nТИЛИДА ЎҚИШ адангме аймара албан амхар арабча арман африкаанс болгар венгер венда вьетнам га грек гренланд грузин гуарани дат занде зулу иврит игбо илоки инглиз индонез испан итальян йоруба каонде каталан кечуа (Боливия) кикуйю киньяруанда кирунди кисонге конго корейс коса креол (Гаити) латиш лингала литва лози луганда луо майя македон малагаси мальта море немис непал нзема нидерланд норвег ньянека отетела пангасинан панжоб папьяменто (Аруба) поляк португал румин рус санго себуан сепеди серб серб (лотин ёзувида) сесото (Лесото) сингал словак словен сранан-тонго суахили тагал таити тай тви тиграй тотор тсвана тсонга тувалу тумбука турк украин умбунду урду фин форс француз хилигайнон хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга чичева чичемба швед шона эве эстон эфик япон ўзбекча қирғиз қозоқ\nУ адолатсизлика чидаб келган\nИЛЁС Иордан водийси бўйлаб айланиб юрибди. У бир неча ҳафта давомида саёҳат қиляпти. Энди эса у Хорев тоғидан шимолга қараб йўлида давом этяпти. Охири у Исроилга қайтиб, она юртидаги ўзгаришларни ўз кўзлари билан кўряпти. Ҳозир бу ерда узоқ вақт давом этган қурғоқчиликдан кейин секин-аста ҳамма нарса ўз ҳолига қайтяпти. Кузги майин ёмғирлар ёғишни бошлагани боис, деҳқонлар ҳам ерларини ҳайдашга чиқишди. Бундан пайғамбарнинг қалби хотиржамликка тўлган бўлиши мумкин, лекин уни ташвишга солаётган нарса, одамларнинг аҳволидир. Уларнинг орасида ҳалигача сохта худо Баалга сиғиниш кенг тарқалгани сабабли, улар маънан сусайиб қолишганди. Шунинг учун Илёсни олдинда ҳали кўп иш кутарди *.\nОвил-махла шаҳрининг яқинида Илёс қишлоқ хўжалик ишлари кенг кўламда ва қизғин олиб борилаётганини кўряпти. Ўша ерда бир неча киши ўн икки жуфт ҳўкиз билан зах ерда эгатлар қолдириб, ер ҳайдашаётган эди. Илёс излаётган киши ўн иккинчи жуфт ҳўкизни ҳайдаётган эди. Бу, Тангри Яҳова Илёснинг ўрнига тайинлаган Элишай исмли киши эди. Илёс бу кишини кўришни жуда истаганди, сабаби, Илёс ёлғиз ўзи Худованд Яҳовага хизмат қилаётганди (3 Шоҳлар 18:22; 19:14–19).\nИлёс вазифаларини кимгадир ишониб топшириш, имтиёзлари билан бўлишиш ёки ўрни пасайиши борасида сал бўлса ҳам ўйлаганми? Бунга аниқ жавоб йўғ-у, аммо бундай ташвишлар уни хавотирга солгани ҳам эҳтимолдан йироқ эмас. Ахир, у ҳам «биз каби инсон эди-ку» (Ёқуб 5:17). Ҳар ҳолда, Муқаддас Китобга кўра, «Илёс Элишайнинг ёнидан ўтаётиб, чакмонини унинг устига ташлади» (3 Шоҳлар 19:19). Илёснинг чакмони эҳтимол, қўй ёки эчки терисидан тикилган бўлиб, плаш тариқасида кийиларди ва Тангри Яҳовадан олинган махсус топшириқнинг белгиси эди. Элишайнинг устига буни ташлаш, чуқур маънога эга бўлган ишора эди. Илёс Тангри Яҳованинг Элишайни ўринбосар қилиб тайинлаш буйруғини жон деб бажарди. Ҳа, Илёс Аллоҳга таяниб, Унга итоат қилди.\nИлёс камтарлик ила Элишайни ўз ўринбосари қилиб тайинлади\nЎз навбатида Элишай кекса пайғамбарга ёрдам беришни жуда истарди. Элишай дарҳол Илёснинг ўрнини эгалламади. Қарийб олти йил у кекса пайғамбарга камтарлик ила ёрдам бериб, унга ҳамроҳ бўлган. Кейинчалик Элишай «Илёснинг қўлига сув қўйиб турадиган» киши деб танилган (4 Шоҳлар 3:11, изоҳ). Ҳа, бундай қобилиятли, ажойиб ҳамроҳдан Илёс анча далда олган бўлса керак! Бу икки киши қалин дўст бўлиб қолишгани эҳтимолдан йироқ эмас. Уларнинг ўзаро далда бериши уларга ўша юртда кенг тарқалган адолатсизликка дош беришга ёрдам бергани турган гап. Чунки ўша пайтдаги айниқса шоҳ Ахабнинг ёвузлиги кундан-кун ошиб борарди.\nСиз-чи, адолатсизликка қачондир дуч келганмисиз? Албатта, ахир ҳаммамиз бу ёвуз дунёда яшаяпмиз-ку. Шундай экан, ўзингизга бундай адолатсизликка дош беришга кўмаклашадиган ва Худони чин қалбдан яхши кўрадиган дўст топинг. Боз устига, адолатсизликка қандай чидаб бериш борасида Илёсдан ҳам кўп нарса ўрганиб олишингиз мумкин.\n«АХАБНИ КУТИБ ОЛИШ УЧУН ЧИҚ»\nИлёс билан Элишай одамларни маънан қўллаб-қувватлаш учун кўп тер тўкишарди. Ҳойнаҳой улар, биргаликда таълим олишга гуруҳ-гуруҳ қилиб ташкиллаштирилган бошқа пайғамбарларга насиҳат беришарди. Лекин вақт ўтиб, Илёс Тангри Яҳовадан: «Исроил шоҳи Ахабни кутиб олиш учун чиқ»,— деган янги топшириқ олади (3 Шоҳлар 21:18). Қизиқ, нега Аллоҳ ўз пайғамбарини Ахабнинг олдига юборди?\nБу шоҳ ўзидан аввал ўтган ҳамма Исроил шоҳларидан зиёда гуноҳ қилган. У Изабелга уйланиб, худо Баалга сиғиниш тарқалиб кетишига йўл қўйган ва ўзи ҳам бунда иштирок этган (3 Шоҳлар 16:31–33). Баалга сиғиниш ҳосилдорлик маросимини, саждагоҳларда фоҳишабозлик билан шуғулланишни ва ҳатто болаларини қурбонликка келтиришни ўз ичига оларди. Бундан ташқари, Ахаб Суриянинг шоҳи Банҳададни ўлдириш борасидаги Худованд Яҳованинг буйруғига бўйсунмади. Ахаб кўпроқ пул орттириш мақсадида бундай йўл тутгани шубҳасиз (3 Шоҳлар 20). Ҳа, тамагир, молпараст ва шафқатсиз бўлишгани учун Ахаб билан Изабел ёмон ишларга ботиб кетишган эди.\nАхабнинг Самарияда саройи бор бўлиб, роса дабдабали эди! Шунингдек, тахминан 37 километр нарида, Йизрилда ҳам унинг саройи бор эди. Ўша саройнинг ёнида бир узумзор жойлашган эди. Ахаб Навўт исмли кишига тегишли бўлган ернинг бир қисмига кўз олайтирарди. Бир куни Ахаб уни ёнига чақириб, узумзорини сотишни ёки алмаштиришни таклиф қилди. Аммо Навўт унга: «Оталаримдан қолган меросни сизга бераманми?! Худо сақласин»,— деб жавоб қайтарди (3 Шоҳлар 21:3). Хўш, Навўт шунчалик ўжар ва бемулоҳаза эдими? Кўплар шундай деб тахмин қилишади. Аслида эса, у Исроил халқи мерос қилиб олган ерни узоқ вақтга сотишни ман этадиган Аллоҳ Яҳованинг қонунига итоат қилди (Левилар 25:23–28). Навўт Худонинг қонунини бузишни ҳаёлига ҳам келтирмасди. Гарчи Ахабга бундай жавоб қайтариш хавфли эканини билса ҳам, Навўт жасорат ва имонни намоён этган.\nБироқ Ахаб Аллоҳ Яҳованинг қонуни тўғрисида ҳеч ҳам ўйламасди. У ўз мақсадига эришмай уйига хафаҳол қайтиб келди-да, «нон ҳам емай ўринга кириб, тескари қараб ётаверди» (3 Шоҳлар 21:4). Изабел, эри лаб-лунжи осилган бола каби аразлаганини кўргач, унинг кўнглини олиш учун у дарҳол ўша одил инсонни йўқ қилиш режасини тузади.\nУнинг ёвуз режасини ўқиб, лол бўлиб қолишингиз ҳеч гап эмас. Худонинг қонунига кўра, жиддий гуноҳ қилганида одамни айблаш учун иккита кишининг гувоҳлиги талаб қилинишини Изабел биларди (Қонунлар 19:15). Шунинг учун, у Ахаб номидан мактублар ёзиб, уларни Йизрилнинг мавқели одамларига беради ва уларга Навўтга қарши сохта айбловлар айтадиган иккита кишини топишни буюради. Ўша айбловлар лаънатдан иборат бўлиб, ўлим жазоси билан тугаши керак эди. Минг афсуски, унинг режаси амалга ошди. Иккита «ярамас» кишилар Навўтга қарши сохта гувоҳлик беришди ва натижада уни тошбўрон қилиб ўлдиришди. Бироқ Навўтни ўлдирганлари етмагандек, ўғилларини ҳам ўлдиришди * (3 Шоҳлар 21:5–14; Левилар 24:16; 4 Шоҳлар 9:26). Аслида Ахаб хотини Изабелга ўзбошимчалик қилишга ва айбсиз одамларни ўлдиришга йўл қўйиб, ўзининг бошчилигини оёқ ости қилишга имкон яратди.\nТангри Яҳова шоҳнинг ва хотинининг қилмишларини Илёс пайғамбарга очиб берганда, у нималар ҳис қилган бўлиши мумкинлигини бир тасаввур қилинг-а! Ҳа, фосиқлар айбсиз кишиларнинг устидан ғалаба қозонганда, ҳар бир кишининг ҳафсаласи пир бўлиши мумкин! (Забур 72:3–5, 12, 13). Бугунги кунда ҳам биз адолатсизликнинг гуллаб-яшнаётганини кўришимиз мумкин, баъзида бу ҳатто Аллоҳнинг вакиллари деб ном олган ваколатли кишилардан чиқади. Шунга қарамай, мазкур ҳикоядан тасалли топишимиз мумкин. Муқаддас Китобда ёзилишича, ҳеч нарса Аллоҳ Яҳованинг назаридан четда қолмайди. Зеро «Унинг кўзи олдида ҳамма нарса очиқ-ойдиндир» (Ибронийларга 4:13). Хўш, У бундай ёмон ишларни кўрганида, қандайдир чоралар кўрадими?\n«ҲА, ДУШМАНИМ, МЕНИ БУ ЕРГА ҲАМ ТОПИБ КЕЛДИНГМИ?»\nХудованд Яҳова Илёс пайғамбарни шоҳ Ахабнинг олдига жўнатиб: «У ҳозир Навўтнинг узумзорида»,— деб айтди (3 Шоҳлар 21:18). Хотини Изабел шоҳга Навўтнинг узумзори энди уники деб айтганда, у янги мулкка эга бўлганидан хурсанд бўлиб, дарров ўша ерга югуриб борди. Лекин унинг ишлари Тангри Яҳова учун кундек равшан эканлиги етти ухлаб тушига ҳам кирмаган. Шоҳ ўша узумзорда айланиб юрганида, қандай ажойиб боғ қилиш мумкинлиги борасидаги орзу-ҳавасларга чўмган пайтдаги юзини бир тасаввур қилинг. Аммо, дабдурустдан Илёс пайдо бўлди! Бахтиёрликдан чарақлаб турган юзини ғазаб ва нафрат эгаллаб: «Ҳа, душманим, мени бу ерга ҳам топиб келдингми?» — деди Ахаб (3 Шоҳлар 21:20).\nАхабнинг сўзларидан у иккита муҳим масалада янглишгани кўриниб турибди. Биринчидан, у Илёсга: «Мени бу ерга ҳам топиб келдингми?» деганда, унинг Тангри Яҳова ҳақида умуман ўйламаганлиги аён бўлди. Айнан Худованд Яҳова Ахабни аллақачон «топган» эди. Ҳа, Изабел тузган маккорона режасининг оқибатларидан фойдаланиб, Ахаб атайин ёвузлик қилганини Яҳова кўриб турарди. Ахабнинг юрагида моддий нарсаларга бўлган севги раҳм-шафқатдан ва адолатдан устун турганини Аллоҳ кўрган. Иккинчидан, «Ҳа, душманим», деб айтганда, Ахаб Тангри Яҳованинг дўстига ҳамда уни ёмон йўлдан қайтишига ёрдам бера оладиган бу кишига нафратини кўрсатган.\nБу воқеадан кўп нарсани ўрганишимиз мумкин. Худованд Яҳованинг назарида ҳеч нарса четда қолмаслигини ҳамиша ёдда тутишимиз керак. Меҳрибон Ота каби Яҳова, биз тўғри йўлдан оғаётганимизни билиб туради ва ўзгаришимизни жуда истайди. Бизга ёрдам бериш учун У кўпинча дўстларидан, яъни Илёс каби Худонинг каломини хизматчиларига етказадиган содиқ кишилардан фойдаланади. Хуллас, Худонинг дўстларини душманларимиз каби ҳисоблаш катта хато бўларди! (Забур 140:5).\nИлёс Ахабга: «Ҳа, топиб келдим»,— деб жавоб бераётганини тасаввур қилинг. Ахаб ўғри, қотил эканини ва Тангри Яҳовага қарши исён кўтарганини Илёс биларди. Ҳа, ўша ёвуз кишининг олдига бориш учун Илёсга жасорат керак бўлгани турган гап! Бунга қарамай, у Ахабга чиқарилган Худонинг ҳукмини айтди. Ахабнинг оиласи дастидан ёвузлик тарқалаётганини ва бу бошқа одамларга таъсир қилаётганини Тангри Яҳова кўриб турган. Шунинг учун, Илёс Ахабнинг «илдизидан қуритиб», наслини бутунлайин йўқ қилиши тўғрисидаги Худонинг гапларини етказган. Шунингдек, у Изабелни ҳам нима кутиши тўғрисида айтди (3 Шоҳлар 21:20–26).\nБугунги кунда одамлар ёвуз ҳаракатлари учун жазоланмайди, деб ўйлашимиз мумкин. Лекин Илёс бундай фикрда бўлмаган. Ушбу воқеа Тангри Яҳова бўлаётган нарсаларни нафақат кўра олишини, балки У Ўз вақтида адолат ўрнатишини эслатиб турибди. Унинг Каломи барча ноҳақликларга абадулабад чек қўйиладиган замон келишига бизни ишонтиряпти (Забур 36:10, 11). Эҳтимол, сизда шундай саволлар туғилар: «Худонинг ҳукмлари ҳамиша жазо билан боғлиқми? Ёки Унинг ҳукмларида раҳм-шафқат намоён бўладими?»\n«КЎРДИНГМИ, АХАБ... МЕНИНГ ОЛДИМДА ҚАНДАЙ МЎМИН БЎЛИБ ҚОЛДИ!»\nАхаб Худонинг ҳукмига кўрсатган муносабатидан Илёс ҳайрон қолган бўлиши мумкин. Муқаддас Китобда шундай ёзилган: «Ахаб Илёснинг айтганларини эшитиб, қайғудан кийимларини йиртди, эгнига қанор илиб олди, рўза тутди, қанор кийиб ухлади, доимо ғамгин юрди» (3 Шоҳлар 21:27). Ахаб қилган хатоларидан тавба қилганми?\nҲеч бўлмаганда, у сал бўлса ҳам яхши томонга ўзгарган, деб айтишимиз мумкин. Ахаб мўмин бўлиб қолди ва мағрур одам учун бу қийин бўлгани турган гап. Лекин бу самимий тавба бўлганми? Солиштириш учун ёвузлиги бўйича Ахабдан ўтиб тушган кейинги шоҳ Манашенинг мисолини кўриб чиқайлик. Тангри Яҳова Манашени жазолаганида, у мўмин бўлиб, Худованд Яҳовадан ёрдам сўраган ва шунга яраша ҳаракатлар ҳам қилган. У ўзининг ҳаёт тарзини ўзгартирди: ўзи ўрнатган бутлардан халос бўлиб, Худованд Яҳовага хизмат қилишга ҳаракат қилди ва ҳатто одамларни ҳам бундай қилишга ундади (2 Солномалар 33:1–17). Ахаб томондан бундай ҳаракатлар кўринганми? Афсуски, йўқ.\nАхаб халқ олдида тавба қилганини Тангри Яҳова кўрганми? Худованд Яҳова Илёсга шундай деди: «Кўрдингми, Ахаб тавба қилиб, Менинг олдимда қандай мўмин бўлиб қолди! У Менга итоат қилгани учун... бошига бало келтирмайман. Ўғли шоҳ бўлгандан сўнг, унинг хонадонига бало-қазо ёғдираман» (3 Шоҳлар 21:29). Бу билан Тангри Яҳова Ахабни кечиришини кўрсатдими? Йўқ, фақатгина самимий тавба раҳм-шафқат қилинишига сабаб бўлиши мумкин (Ҳизқиё 33:14–16). Аммо Ахаб озгина бўлса ҳам, самимий афсус чекканини кўрсатгани учун Аллоҳ Яҳова унга муайян даражада раҳм-шафқат кўрсатди: Ахаб бутун хонадонинг йўқ қилинишини кўрмади.\nБироқ Яҳованинг ҳукми ҳалигача ўзгаргани йўқ. Кейинчалик Худованд Яҳова Ахабни ҳаётдан маҳрум этиш масаласи бўйича Ўз фаришталари билан маслаҳатлашиб, уни урушга жўнатиш йўлини топди. Бундан кейин Яҳованинг Ахабга чиқарган ҳукми амалга ошди. Урушда жароҳат олиб, Ахаб ўзининг икки ғилдиракли аравасида кўп қон йўқотганидан қазо қилди. Муқаддас Китобда бу ҳодиса борасида бир даҳшатли тафсилот келтирилган: аравани ювиб бўлишгач, баъзи итлар шоҳнинг қонини ялашди. Айнан шундай оммавий тарзда Илёс Ахабга етказган Тангри Яҳованинг: «Навўтнинг қонини кўппаклар ялаган ерда сенинг қонингни ҳам кўппаклар ялайди», деган сўзлари амалга ошди (3 Шоҳлар 21:19; 22:19–22, 34–38).\nҲа, Тангри Яҳова Навўтнинг жасорати ва имонини унутмади. Илёс, Элишай ҳамда Худонинг бошқа содиқ хизматчилари учун Ахабнинг мисоли бунинг бир тасдиғидир. Эртами кечми адолатли Ҳакамимиз ёвузликка чек қўяди. Лекин раҳм-шафқат кўрсатилишига сабаб бўлса, У албатта шундай қилади (Саҳрода 14:18). Ўша ёвуз шоҳнинг ҳукмронлиги остида ўнлаб йиллар чидаб келган Илёс қандай ажойиб ўрнак кўрсатди! Сиз ҳам адолатсизликнинг қурбони бўлдингизми? Аллоҳ бунга чек қўйишини истайсизми? Агар шундай бўлса, Илёснинг имонига тақлид қилсангиз арзийди. У, ўзининг содиқ ҳамроҳи Элишай билан адолатсизликка чидаб келиб, Аллоҳнинг хушхабарини ваъз этишда давом этишган!\n^ 3- х.б. Тангри Яҳова ер юзига уч ярим йиллик қурғоқчиликни келтириб, ёмғир ва ҳосил берувчи худо деб топинаётган Баалнинг ожизлигини кўрсатган (3 Шоҳлар 18- боб). «Қўриқчи минораси» журналининг 2008 йил 1 январь ва 1 апрель сонидаги (рус) «Имонларига эргашинглар» туркуми остидаги мақолаларга қаранг.\n^ 13- х.б. Изабел узумзорга эгалик қилиш ҳуқуқи Навўтнинг меросхўрларига ўтишидан қўрққани учун Навўт ўғилларининг ўлдирилишини уюштиргани эҳтимолдан йироқ эмас. Нега Худо бунга йўл қўйганлиги ҳақида ушбу соннинг «Журналхонларнинг саволлари» номли туркумида билиб олишингиз мумкин.\nИлёс адолатсизликка чидаб келган\nМарт 2014 | Дунёни ўзгартирган уруш\n«ҚЎРИҚЧИ МИНОРАСИ» Март 2014 | Дунёни ўзгартирган уруш\nМарямнинг юрагига қилич санчилгандай бўлса ҳам, у дош берди\nРаҳоба «ишлари туфайли одил деб тан олинган»


Халқаро хабарлар, 18 июн 2002\n16 декабр 2019, Тошкент вақти: 07:40\nИНСОН ҲУҚУҚЛАРИ АЪЗОСИ ЖАМОАТЧИ ҲИМОЯЧИ СИФАТИДА МАҲКАМАДА ИШТИРОК ЭТДИ\nНоқонуний диний гуруҳга аъзоликда айбланиб, 10 йилга қамоқ жазосига ҳукм этилган Комилжон Усмоновнинг кассация тартибдаги судида илк бор Халқаро инсон ҳуқуқлари жамияти вакили ҳам иштирок этди. Жамиятнинг Ўзбекистон бўлими аъзоси Суръат Икромов мазкур маҳкама ишида жамоатчи ҳимоячи сифатида қатнашди.\nСуръат Икромов айбланувчи Комилжон Усмоновни бутунлай озод қилишни сўради. Бироқ ҳакам Усмоновга чиқарилган 10 йиллик қамоқ жазоси муддатини 7 йилга туширди¸ жазо тартибини қаттиқ режимдан умумий режимга ўтказди¸ мол-мулкни мусодара этиш тўғрисидаги дастлабки суд қарорини бекор қилди.\nАРСЛОН РЎЗМЕТОВ ИШДАН ОЛИНДИ\n«Ўзбекистон ҳаво йўллари» давлат акциядорлик компанияси матбуот ҳизмати вакилининг тасдиқлашича, Арслон Рўзметов компания раиси лавозимидан бўшатилган. Унинг билдиришича¸ Вазирлар Маҳкамасининг 14 июнь 2002 йилги қарори билан Тян Валерий Николаевич компанияга раис этиб сайланган.\nҲозирча расмий идоралар бу ҳусусда маълумот тарқатганлари йўқ.\nСўнгги кунларда ғарбий Европада ҳавонинг кескин исигани кузатилди.\nЖеневада ҳаво ҳарорати 34 даражагача кўтарилди. Бундай ҳарорат Швейцарияда сўнгги 50 йил мобайнида биринчи марта кузатилмоқда. Базелда эса ҳаво исигани, боис мактаб ўқувчилари уйларига юборилган. Германиянинг Кельн, Франкфурт, Мюньхен шаҳарларида эса иссиқлик 37 даражагача кўтарилган. Айни харорат Италияда ҳам қайд этилди. Римда касалхоналар иссиққа чидолмаётган қарияларга тўлиб кетган.\nФутбол бўйича жаҳон чемпионатида ўйинларни давом эттираётган жамоалар сони тобора камайиб бормоқда.\nБугун чемпионат мезбони Япония Туркия терма командасига 0:1 ҳисобида ютқазиб, ўйинлардан чиқарилди. Туркия учун эса ушбу ғалаба чорак финалга чиқиш имконини берди. Чемпионатнинг яна бир мезбони Жанубий Корея жамоаси қўшимча вақт хисобига Италия терма командаси устидан 2:1 хисобида ғалаба қозониб, чорак финалга йўлланма олди.\nҚирғизистон жанубида оммавий норозилик намойишлари давом этмоқда.\nБугун Жалолободда 6000 намойишчи депутат Азимбек Бекназаровга қўйилаётган айбловлар бекор этилишини, бу борадаги Бекназаров даъво аризаси кўриб чиқилишини талаб этиб чиқишган. Хабарларга кўра, милиция намойишларни бостиришга уринган, бироқ намойишчилар кўп бўлгани сабабли, бунинг уддасидан чиқа олмаган. Жалолобод суди Бекназаров даъво аризасини бугун кўриб чиқиши керак эди. Бироқ айрим сабабларга кўра у бир кунга кечиктирилган. Даъво аризасини Жалолобод суди эмас, Тўқтағул шаҳар суди кўриб чиқадиган бўлди. Бироқ, Бекназаровнинг унда иштирок этиш-этмаслиги ҳозирча номаълум. Қирғиз депутати ўз хизмат лавозимини суистеъмол қилганликда айбланиб, унга нисбатан шартли бир йил қамоқ жазоси белгиланган эди.\nБугун Варшава суди совет даврида Польша қамоқхонасида соқчи бўлиб ишлаган 74 ёшли Тадеуш Шиманскийга 5 йил қамоқ жазосини белгилади.\nУ қамоқхонадаги сиёсий махбусларни қийнаб, уларга нисбатан қўпол муомилада бўлгани учун бундай жазога тортилди. Шиманский 1948-1953 йиллар давомида Варшава қамоқхонасида ишлаганида ўлим жазоси ижрочиси бўлган.\nКашмир минтақасида вазият қалтислигича қолмоқда.\nПокистон ва Ҳиндистонни иккига ажратувчи мазкур минтақада бугун ҳам артиллерия отишмалари кузатилди. Ҳиндистон расмий маълумотларига кўра сешанбага ўтар кечаси чегара яқинида Покистондан отилган юзга яқин снаряд портлаган. Бир фуқаронинг ҳалок бўлгани айтилмоқда. Ўтган бир ой давомида Кашмир минтақасида давом этаётган отишмалар оқибатида жами 150 киши нобуд бўлди. Назорат чизиғининг ҳар икки томонига миллионга яқин қўшин жалб этилган.\nБирлашган миллатлар ташкилотининг қочқинлар ишлари билан шуғулланувчи бошқармаси раҳбари Рууд Лубберснинг таъкидлашича, сўнгги олти ой мобайнида миллиондан зиёд афғон қочқини ўз уйларига қайтарилган.\nЛубберс таҳминларига кўра йилнинг охирига келиб 2 миллионга яқин афғон қочқини репатриация қилиниши керак. БМТ қочқинлар идораси раҳбари бутун халқаро ҳамжамиятни Афғонистонга қайтган қочқинларга қўшимча молиявий ёрдам кўрсатишга, уларни озиқ-овқат билан таъминлашга чақирди. БМТ маълумотларига кўра, қочқинларнинг аксари – яъни 920 минг нафари Покистондан, қолган 80 минги қўшни Эрон ва Марказий Осиёдан ўз уйларига қайтарилган.\nАҚШ Федерал қидирув бюроси раҳбари Роберт Мюллер ҳамда Марказий разведка бошқармаси директори Жорж Теннетлар бугун Конгрессга кўрсатма беришни бошлайдилар.\nКонгресснинг икки кунлик ёпиқ мажлиси давомида улар АҚШнинг разведка идоралари нима сабабдан 11 сентябр фожеаларининг олдини олиб қола олмагани ҳақида ҳисобот беришлари керак. Шунингдек, конгрессда миллий хавфсизлик бошқармаси директори Майкл Хэйденнинг ҳам кўрсатмалари тингланади. Бугун, шунингдек Буш маъмурияти мамлакатнинг янги хавфсизлик идораси – Ички хавфсизлик департаментини тузиш бўйича қонун лойиҳасини Конгресс муҳокамасига қўйиши керак. Тузилажак янги департамент Федерал қидирув бюроси ҳамда Марказий разведка бошқармасидан бошқа барча федерал хавфсизлик идораларини бирлаштириши кўзда тутилмоқда.\nТожикистон раҳбари Имомали Раҳмоновнинг таъкидлашича, Афғонистондан келаётган терроризм хавфи ҳали бартараф этилганича йўқ.\nБугун Душанбеда Мустақил давлатлар ҳамдўстлигига аъзо мамлакатлар чегара қўшинлари қўмондонларининг йиғилишида чиқиш қилган Раҳмонов, Афғонистонда толибон ва Ал-Қаида гуруҳлари ҳали ҳам сақланиб қолаётгани борасидаги тожик махсус хизматлари разведка маълумотларини ошкор этди. Раҳмоновга кўра, улар янги террорчилик ҳаракатларига ҳозирлик кўришмоқда. Душанбе раҳбари шунингдек, ал-қаидачилар аксил-террор компаниясини қўллаб-қувватлаётган МДҲ давлатларига қарши ҳуруж қилишлари мумкинлигидан огоҳлантирди.\nАфғонистон раҳбари Ҳамид Карзай "Лўя Жирга"нинг бугунги мажлисида ўтиш даври ҳукуматининг муҳим идоралари – мудофаа, ички ишлар, ташқи ишлар, молия ва адлия вазирликлари раҳбарларининг номларини эртага эълон қилишини айтди.\nБугун эрталаб "Лўя Жирга" мажлиси ўз ишини давом эттирди. Мажлисга раислик қилаётган Исмоил Қосимёр Афғонистон ўтиш даври ҳукумати раҳбари кўрсатмасига мувофиқ "Лўя Жирга" вакиллари бўлган саккиз округ депутатларидан иборат махсус қўмита тузишларини сўради. Мазкур қўмита вақтли парламент тамойилларини ишлаб чиқиши керак.\nБугун Қуддусда яна террорчилик ҳаракати содир этилди.\nХудкуш-террорчи шаҳар автобусларининг бирида ўзини-ўзи портлатгани оқибатида 19 киши нобуд бўлди, қирққа яқини оғир жароҳат олди. Мазкур портлашга жавобгарликни фаластиннинг "Ал-Акса мазлумлари" ҳамда "Хамас" ташкилотлари зиммасига олди. Фалокат рўй берган жойга етиб келган Исроил бош вазири Ариэль Шарон террорчиликка қарши кураш бундан буён ҳам давом этишини баён қилди.\nБу каби вахшийликлар содир этилар экан, Фаластин давлати ҳақида гап ҳам бўлиши мумкин эмас, - деб таъкидлади Шарон, жумладан.\nДушанба куни, Исроил ҳарбийлари Байтулҳамда "Ал-акса мазлумлари" ташкилотининг бир фаолини отиб ўлдиришган. Мазкур ташкилот Исроилда ўнлаб террорчилик ҳаракатлари содир этгани, бунинг оқибатида юзлаб исроилликлар ҳалок бўлгани айтилмоқда.


Zeiss оптикали ва Snapdragon 888 чипли Vivo X60 Pro+ чиқди: мобил фотография тахтига янги даъвогар! - Terabayt.Uz\nVivo компанияси ўтган йилнинг декабрида ўзининг Vivo X60 ва X60 Pro камерофонларини намойиш қилган эди. Энди эса уларнинг янада илғор версияси – Vivo X60 Pro+ флагмани ҳам тақдим этилди.\nЎҚИНГ: Exynos 1080 чипли, Zeiss оптикали ва OriginOS тизимли илк камерофон: тақдимот куни ва анбоксинг видеоси!\nОлдинги иккита смартфон Samsung компанияси Exynos 1080 русумли мобил чипсети базасида тайёрланган бўлса, буниси Qualcomm флагмани – Snapdragon 888 процессорига эга. Vivo X60 Pro+ камерофонининг яна бир кучли жиҳати эса камерасида нуфузли Zeiss оптикаси қўлланганидир.\nБош камерада асосий тарзида Samsung ISOCELL GN1 модули танланган – унинг аниқлиги 50 мегапикселлик, ўлчами эса 1/1,3 дюймлик. Диафрагмаси f/1,57 бўлган ушбу сенсор тасвирни оптик барқарорлаштириш тизимига эга.\nИккинчи – 48 мегапикселлик Sony IMX598 модули эса ўта кенг бурчакли объектив билан қўлланган. Унга тўртта ўқли стабилизатор (Big Eye тизими) жорий этилган. Учинчиси 8 мегапикселлик перископ камера бўлиб, 5 карралик оптик зум билан таъминланган. Ва ниҳоят, квадрокамера жамланмасига телеобъективли, 32 мегапикселлик портрет модули ҳам киритилган. Vivo X60 Pro+ бунақа камералар ва технологиялар билан мобил фотография қироли бўлишга бемалол даъвогарлик қилади, лекин бу борада DxOMark лабораториясининг холис тести натижасини кутамиз.\nVivo X60 Pro+ смартфони 6,56 дюймлик, четлари қайрилма AMOLED-экранга эга, унда тасвир аниқлиги 1080p+ форматида (2376x1080 пикселлик). Дисплейда кадр янгиланиш частотаси 120 герцлик бўлса, сенсор қатламининг дискретизация частотаси 240 герцлик. Ёрқинлиги 1300 нит бўлган дисплей HDR10+ технологиясини қўллаб-қувватлайди; унинг тирқишига 32 мегапикселлик селфи-камера ўрнатилган.\nКамерофоннинг 4200 мА/соатлик аккумулятори 55 ваттлик тезкор қувватлана олади, лекин симсиз зарядлаш технологияси қўшилмаган. Компания уни энг сўнгги тезкор ва доимий (тегишлича LPDDR5 ҳамда UFS 3.1 стандартли) хотира чиплари билан таъминлаган.\nVivo X60 Pro+ икки хил – Phantom Blue ҳамда Classic Orange рангли корпусларда таклиф этади; ҳар иккаласида орқа панел чармга ўхшаш материалдан ишланган.\nИшлаб чиқарувчи аллақачон Vivo X60 Pro Plus учун олдиндан буюртма олишни бошлаган, очиқ савдога эса уни 30 январдан чиқаришади. Хитойда бу фотофлагманнинг 8/128 гигабайтлигини 774 доллар, 12/256 гигабайтлигини эса 928 долларга баҳолашган. Унинг бошқа мамлакатлар бозорларига чиқиши ҳақида ҳозирча маълумот йўқ.\n#Vivo #Zeiss #Android смартфон #камера #смартфон камералари #смартфонлар #янги технологиялар # 5G смартфон #5G-смартфони #камерофон #Qualcomm Snapdragon 888 #vivo X60 Pro+


Ўзбекистон ва Корея Республикаси олий таълим соҳасида ҳамкорликни кенгайтиради\n13:16 / 30.03.2017\n2017 йил 29 март куни Олий ва ўрта махсус таълим вазири Р.Қосимовнинг Корея Республикаси Бош вазирининг ўринбосари, таълим вазири Ли Жун Сик раҳбарлигидаги делегация билан учрашуви бўлиб ўтди.\nУчрашув чоғида Ли Жун Сик Корея Республикаси бир вақтлар жаҳондаги иқтисодий жиҳатдан ривожланмаган мамлакатлар қаторида турганини қайд этиб ўтди. Кейинчалик Корея Республикасининг иқтисодий тараққиёти таълим ва фан ривожига асосланган эди. Ўзбекистон ҳам шундай йўл тутдики, бу йўл ҳам ижобий натижаларга олиб келишини ишонч билан айтиш мумкинлигини таъкидлаб ўтди Бош вазир ўринбосари.\nУчрашувда олий таълим соҳасидаги ҳамкорлик алоқаларини кенгайтириш билан боғлиқ масалалар муҳокама этилди. Маълумки, 2014 йилдан буён Тошкент шаҳридаги Инха университети ўз фаолиятини йўлга қўйган бўлиб, у ерда ахборот-коммуникация технологиялари соҳаси учун етук кадрлар тайёрланмоқда.\nТомонлар қайд этишдики, олий таълим соҳасидаги ҳамкорликни миллий тилларни – Корея Республикасида ўзбек тилини, Ўзбекистонда корейс тилини ўрганиш масаласидан холи тасаввур қилиб бўлмайди. Бир-биримизнинг тилимизни ўрганиш мамлакатлар ўртасидаги нафақат маданий-гуманитар соҳада, балки савдо-иқтисодий ҳамкорлик алоқаларининг ҳам ривожланишида асосий омили ҳисобланади.\nМаълумки, Ханкук хорижий тиллар университетида, Ханшин университетида ва Пусан университетида ўзбек тили ўрганилади. Ўзбек тилини ўрганаётган Корея Республикаси фуқаролари стажировка ўтиш учун мунтазам равишда Ўзбекистонга ташриф буюришади. Бу соҳадаги ҳамкорликни янада ривожлантириш мақсадга мувофиқ.\nТадбирда вазир ўринбосари М.Каримов, халқаро алоқалар бўлими бошлиғи Ё.Эргашев, Тошкент давлат шарқшунослик институти, Тошкент тўқимачилик ва енгил саноати институти, Тошкент шаҳридаги Инха университети ректорлари ҳам иштирок этишди.


Москванинг “Большая полянка” кўчасида Ислом Каримов номидаги хиёбон ва унинг ҳайкали очилди\nХАЛҚАРО МИҚЁСДАГИ НУФУЗИМИЗ ОШАДИ\nРукн 29 September 2017 10:52 315\nПрезидентимиз Шавкат Мирзиёевнинг Америка Қўшма Штатларига ташрифи, Бирлашган Миллатлар Ташкилоти Бош Ассамблеясининг 72-сессиясида сўзлаган нутқи нафақат мамлакатимизда, балки минтақа давлатлари, қолаверса, дунё аҳлини ташвишга солаётган турли глобал муаммолар ва уларнинг олдини олиш чора-тадбирларига бағишлангани билан ғоят муҳим аҳамият касб этди. Шунингдек, ҳамжамият олдида турган муаммоларни бартараф этиш учун аниқ ва асосланган стратегик таклифлар берганлиги ҳам халқаро ҳамжамиятнинг диққат марказида бўлди.\nКўп миллионлик халқимиз билан бирга жаҳон афкор оммаси ҳам давлатимиз раҳбарининг юксак минбардан туриб сўзлаган сермазмун нутқини эътибор билан тинглади. Айниқса, ассамблея иштирокчиларининг хайрихоҳ муносабати, самимий олқишига бевосита гувоҳ бўлиш биз делегация аъзоларига беқиёс ғурур бағишлади. Кўпнинг дилидагини топиб айтиш, барча учун умумий муаммоларга жўяли ечимлар таклиф этиш, муштарак мақсадларга эришиш йўлида дадиллик кўрсатиш Ўзбекистон Президенти Шавкат Мирзиёевга хос фазилатлар эканини бутун дунё кўриб қўйди.\nДавлатимиз раҳбари нутқи аввалида мамлакатимизда аждодларимизнинг донишмандлик анъаналарига амал қилиб, қатъий ислоҳотлар амалга оширилаётганини таъкидлади. Жумладан, умумхалқ муҳокамасидан сўнг 2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси тасдиқлангани, шунингдек, 2017 йилнинг “Халқ билан мулоқот ва инсон манфаатлари йили” деб эълон қилингани ҳақида сўзлаб, мамлакатимизнинг барча ҳудудларида “Халқ давлат органларига эмас, балки давлат органлари халқимизга хизмат қилиши керак” деган принцип асосида Президентнинг Виртуал ва Халқ қабулхоналари ташкил этилганини юксак минбардан қисқа ва лўнда қилиб айтиб ўтди.\nПрезидентимиз аксарият давлатлар раҳбарлари сингари фақат БМТ сессиясида иштирок этиб қайтгани йўқ, албатта. Ҳар доимгидек фурсатдан унумли фойдаланган ҳолда қатор давлатлар ва халқаро ташкилотлар раҳбарлари ҳамда ишбилармонлар билан учрашди. Хусусан, БМТнинг Нью-Йорк шаҳридаги бош қароргоҳида Бирлашган Миллатлар Ташкилоти Бош котиби Антониу Гутерриш билан мулоқотни алоҳида таъкидлаб ўтиш жоиз. Учрашув кутилганидек мазмунли ва амалий мулоқотларга бой бўлди. Самимий суҳбат давомида Антониу Гутерриш Президентимизнинг Бош Ассамблеянинг 72-сессиясидаги нутқи ниҳоятда мазмундор бўлгани, унда билдирилган ташаббуслар муҳим ва ўз вақтида илгари сурилганини таъкидлади. Ушбу ташаббусларни халқаро майдонда қўллаб-қувватлашини очиқ айтди. Бош котиб Ўзбекистон томонидан минтақавий ҳамкорликни мустаҳкамлаш, шунингдек, Афғонистонни қайта тиклашга кўмаклашиш бўйича кўрилаётган амалий чора-тадбирларни юқори баҳолаб, Амударё ва Сирдарё сув ресурсларидан фойдаланиш тўғрисидаги конвенцияни илгари суриш, Орол денгизи билан боғлиқ экологик фалокат оқибатларини юмшатишга халқаро ҳамжамият диққат-эътиборини қаратишини билдирди.\nБошқа учрашувлар ҳам анча қизғин ва самимий руҳда ўтганини алоҳида эътироф этиш жоиз. Хусусан, Президентимизнинг Бирлашган Миллатлар Ташкилоти Инсон ҳуқуқлари бўйича Олий комиссари Зайд Раад ал-Ҳусайн, Халқаро валюта жамғармаси фармойиш берувчи директори Кристин Лагард, Жаҳон банки президенти Жим Ёнг Ким билан бўлган учрашувлари, шунингдек, Болгария Республикаси Президенти Румен Радев, Грузия Бош вазири Георгий Квирикашвили билан мамлакатларимиз ўртасидаги ҳамкорликни янада ривожлантириш бўйича ўтказилган музокараларида яққол сезилиб турдики, жаҳон ҳамжамияти орасида мамлакатимизнинг нуфузи борган сари юксалиб бормоқда. Бугун дунёнинг энг ривожланган мамлакатлари ҳам юртимиз билан ҳамкорликни кенгайтиришга интилмоқда. Буни учрашувлар белгиланган вақтдан кўра кўпроқ давом этганидан ҳам пайқаш мумкин.\nПрезидентимиз сафар давомида қанчалик вақти тиғиз бўлишига қарамасдан Америка Қўшма Штатларида истиқомат қилаётган бир гуруҳ ватандошларимиз билан ҳам учрашиб, самимий суҳбат қурди. 2017–2021 йилларда Ўзбекистонни ривожлантиришнинг бешта устувор йўналиши бўйича Ҳаракатлар стратегияси, Маъмурий ислоҳотлар концепциясининг аҳамияти ҳақида сўз юритилди. Мамлакатимизда илм-фан ва таълимни ривожлантириш, замонавий кадрлар тайёрлаш бўйича улкан ишлар амалга оширилаётгани таъкидланди. Ёшларга оид давлат сиёсатининг мазмун-моҳияти, Ўзбекистон ёшлар иттифоқининг ёшлар ҳуқуқ ва манфаатларини таъминлаш борасидаги фаолияти ҳақида сўз борди. Давлатимиз раҳбари ватандошларимизни Ўзбекистонда амалга оширилаётган кенг кўламли ислоҳотларга дахлдор бўлиш, замонавий билим ва тажрибаларини юртимиз ривожига йўналтиришга даъват этди.\nПрезидентимизнинг АҚШга ташрифи ва БМТ Бош Ассамблеясининг юксак минбаридан туриб айтган амалий таклиф ва ташаббуслари мамлакатимизнинг халқаро миқёсдаги нуфузини янада мустаҳкамлашга хизмат қилади.\nОлий Мажлиси Сенати Халқаро муносабатлар, ташқи иқтисодий алоқалар,\nхорижиий инвестициялар ва туризм муносабатлари қўмитаси раиси\n“Ваъда бердингми, бажар” – шиоримизга айланади\nҚўшнига зиён берманг\nҚолган ишга... қор ёғди-ку!\nЎзбекистонда 100 йилдан кейин тупроқ бутунлай яроқсиз ҳолга келиши мумкин\nЯна ўша газ, электр ҳақида\nСалим Ашуров Президент Администрациясида ОАВ бўйича шўъба мудири бўлди\nХУШХАБАР: Жавоҳир Синдаров – жаҳоннинг энг ёш халқаро гроссмейстери\n© 2018 «XXI ijtimoiy-siyosiy gazetasi» Barcha huquqlar himoyalangan.


Туркманистонга махсус рухсатномасиз мобил телефон олиб кириш тақиқланди\nАшхобод аэропортида мамлакатга Туркманистон Вазирлар Маҳкамаси қошидаги радиотўлқинлар бўйича идоралараро давлат комиссиясининг рухсатисиз мобил телефонлар олиб кириш тақиқланганлиги ҳақидаги қарор осиб қўйилган, дея хабар беради маҳаллий ОАВ.\n1999 йилда қабул қилинган ва ишлаб чиқаришни йўлга қўйиш мақсадида техника олиб киришни тартибга солувчи низомни асос қилиб олган бу қарорга биноан божхона ходимлари эндиликда шахсий фойдаланиш учун олиб кирилаётган мобил телефонларини ҳам олиб қўйишмоқда. Ушбу холат бўйича сўнги кунларда бир неча киши бу ҳақда хабар қилишган.\nЭълонда гап сотиш мақсадида олиб кирилаётган мобил телефонлар ҳақидами ёки шахсий фойдаланиш учун олиб кирилаётган мобил телефонлар ҳақидалиги аниқлаштирилмаган. Эълоннинг фақат рухсатномасиз олиб кириш тақиқланганлиги ҳақидаги қисмигина йўғон ҳарфлар билан ёзиб қўйилган.\nРасмий ташкилотларга кўра, мобил телефонлардан фойдаланишда амалдаги талаблар ва алоқа хавфсизлигини таъминлаш мақсадида мамлакатга янги мобил телефонларни рухсатсиз олиб кириш тақиқланган.